Lelaki bujang kantoi intai isteri orang dalam rumah
Oleh KOSMO!

4 April 2023, 5:17 pm
BALIK PULAU – Seorang lelaki bujang diberkas semalam, selepas perbuatannya mengintai jiran wanita yang juga isteri orang ketika berada di dalam rumah di Kampung Seronok, Bayan Lepas, di sini, terbongkar.
Suspek lelaki berusia dalam lingkungan 30-an itu ditahan sepasukan polis Daerah Barat Daya di kawasan kampung berkenaan sebaik laporan kejadian dibuat suami mangsa.
Menurutnya kenyataan di Facebook Ibu Pejabat Polis Daerah Barat Daya (IPD BD), hasil soal siasat mendapati, perbuatan tersebut dikesan telah dilakukan beberapa kali oleh suspek.
“Kes disiasat di bawah seksyen 509 Kanun Keseksaan,” kata kenyataan itu, di sini hari ini.
Difahamkan, ujian saringan air kencing ke atas suspek yang bekerja sebagai operator kilang itu juga didapati negatif sebarang pengambilan dadah. – KOSMO! ONLINE


Dewan Negara: Kadar elaun perkhidmatan awam akan dikaji semula
Oleh NURUL IZZATI ZAINI

4 April 2023, 5:14 pm
PETALING JAYA – Kerajaan sedang mengkaji semula rasionalisasi semua nilai elaun perkhidmatan awam di negara ini secara menyeluruh, ujar Timbalan Menteri Di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Ugak Kumbong.
Katanya, keutamaan akan diberikan kepada kadar elaun yang ketika ini masih di bawah RM100 dan kajian mengenai rasionalisasi elaun-elaun perkhidmatan awam lain yang tidak dapat disemak melebihi tempoh 20 tahun akan dijalankan.
“Kerajaan melalui JPA juga sedang meneliti kadar Elaun Sara Hidup (ESH) bagi pelajar tajaan di luar negara bagi membantu mengurangkan beban kos sara hidup mahasiswa,” katanya pada sesi penggulungan perbahasan Rang Undang-Undang Perbekalan 2023 (Belanjawan 2023), di Dewan Negara, hari ini.
Ia sebagai maklum balas kepada cadangan Senator Dr. Wan Martina Wan Yusoff pada sesi perbahasan sebelum ini yang mahu Jabatan Perkhidmatan Awam (JPA) mengkaji semula kadar elaun ‘on call’ pegawai perubatan.
Sementara itu, Ugak berkata terdapat lebih 1 juta penjawat awam di dalam perkhidmatan membabitkan jawatan berwaran, tidak termasuk anggota polis dan tentera setakat 1 April lalu.
Katanya, ia merangkumi 764,601 penjawat awam Melayu; 75,743 Bumiputera Sabah, 66,839 penjawat awam Cina; 48,171 Bumiputera Sarawak; 41,450 kaum India; 6,526 pekerja dari kaum Bugis, Siam dan lain-lain serta sejumlah 2,252 dalam kalangan Orang Asli Semenanjung.

“Ketika ini terdapat lima pihak diberi peranan dalam urusan pengambilan dalam perkhidmatan awam iaitu Suruhanjaya Perkhidmatan Awam (SPA), Suruhanjaya Perkhidmatan Kehakiman dan Perundangan, Suruhanjaya Pasukan Polis, Suruhanjaya Perkhidmatan Pelajaran dan Majlis Angkatan Tentera.
“Bagi SPA kaedah lantikan adalah berdasarkan merit dan kompetensi calon tanpa kuota tertentu terhadap etnik atau kaum, semua warganegara Malaysia berpeluang untuk dipertimbang dalam persaingan terbuka dan adil,” ujarnya.
Beliau berkata demikian sebagai menjawab soalan Senator Datuk Kesavadas Achyuthan Nair mengenai peratusan dan komposisi kaum dalam perkhidmatan awam ketika ini. – KOSMO! ONLINE


Hadiah Tulus daripada Adi Priyo, Nabila Razali
Oleh KOSMO!

4 April 2023, 5:10 pm
BEBERAPA buah lagu nyanyiannya sebelum ini kerap menjadi runut bunyi asli (OST) drama mahupun filem tempatan sehingga menerima sambutan positif daripada peminat.
Selepas sekian lama tidak muncul dengan lagu berentak pop rock, vokalis kumpulan 6ixth Sense, Adi Priyo mempertaruhkan sebuah single baharu berjudul Tulus.
Lebih menarik, karya berkenaan buat pertama kali menggandingkan vokal Adi atau nama sebenarnya Adi Priyo Sambodo, 40, dengan penyanyi popular Nabila Razali.
Sekali lagi, lagu nyanyian Adi diberi kepercayaan menjadi OST sebuah drama iaitu Bukan Puteri Lindungan Bulan yang mula bersiaran sejak 21 Mac lalu menerusi slot Samarinda TV3.
Dibarisi bintang handalan seperti Janna Nick, Hisyam Hamid, Amar Baharin dan Niena Baharun, karya arahan Pali Yahya tersebut merupakan adaptasi daripada sebuah novel terlaris pada 2002 oleh Liana Afiera Malik yang berjudul sama.
Teruja dengan pelancaran lagu tersebut, Adi menyifatkan Tulus sebagai hadiah istimewa untuk peminat yang sudah lama menantikan karya terbaharu daripadanya.

“Ini hadiah saya untuk peminat yang sudah sekian lama menantikan lagu terbaharu daripada saya.
“Justeru saya harap peminat dapat menerima lagu ini sama seperti karya-karya yang terdahulu,” ujar Adi yang sangat bersyukur kerana kerjasama pertamanya dengan Nabila Razali berjalan lancar seperti dirancang.
Tulus berkisar sebuah hubungan cinta yang mulai renggang kerana ego sehingga membuatkan masing-masing hanya memendam rasa rindu, sedangkan masih tulus merindui dan mencintai antara satu sama lain.
Lagu tersebut yang merupakan ciptaan sepenuhnya komposer Aiman Sidek menyaksikan kerjasama antara tiga buah syarikat iaitu Nabila Razali Entertainment, Global Keynote dan Alternate Records Sdn. Bhd. serta diedarkan oleh Universal Music Malaysia.
Lagu Tulus boleh distrim menerusi platform digital bermula 29 Mac lalu, sementara video muzik rasminya pula tersedia dalam saluran YouTube Nabila Razali Entertainment. – KOSMO! ONLINE


Pharmaniaga jamin isu pembayaran selesai akhir bulan ini
Oleh NUR HUDA MUSA

4 April 2023, 5:07 pm
PETALING JAYA – Pharmaniaga Berhad (Pharmaniaga) memberi jaminan kepada semua vendor dan pembekalnya bahawa pihaknya dapat menyelesaikan kelewatan pembayaran menjelang akhir bulan ini.
Pharmaniaga dalam satu kenyataan berkata, satu perbincangan juga sudah diadakan bagi menangani kebimbangan yang dibangkitkan oleh Persatuan Farmaseutikal Malaysia (PhAMA) berhubung status Nota Amalan 17 dan isu berkaitan kelewatan pembayaran itu.
Menurut kenyataan itu, kebanyakan komitmennya terhadap pembekal sudah dijelaskan dan pihaknya akan memastikan akses pesakit kepada ubat-ubatan kekal tidak terganggu.
“Aktiviti perniagaan Pharmaniaga dalam penyelidikan dan pembangunan, pembuatan, logistik dan pengedaran, jualan dan pemasaran serta operasi Indonesia berjalan seperti biasa dan tidak terjejas oleh keadaan semasa.
“Beberapa pelan tindakan telah dipersetujui oleh kedua-dua pihak termasuk penglibatan yang lebih proaktif dalam menangani isu operasi berkaitan bekalan ubat-ubatan dan bukan ubat kepada kemudahan penjagaan kesihatan Kerajaan dan swasta,” katanya di sini hari ini.
Tambah kenyataan itu katanya, kedua-dua pihak juga akan berusaha ke arah mewujudkan ekosistem yang lebih konsisten.

Terdahulu, media sbelum ini melaporkan bahawa Pharmaniaga mencatat kerugian bersih sebanyak RM607.32 juta bagi tahun kewangan berakhir 31 Disember 2022 berbanding keuntungan bersih RM172.15 juta pada tahun sebelumnya dengan peruntukan RM552 juta bagi “pergerakan stok vaksin Covis-19 yang perlahan” sehingga mendorong syarikat itu di bawah kategori PN17. – KOSMO! ONLINE


Pencarum KWSP dikhuatiri terus terperangkap kitaran hutang
Oleh CHERINE JON

4 April 2023, 4:38 pm
KUCHING: Pencarum Kumpulan Wang Simpanan Pekerja (KWSP) dikhuatiri terus terperangkap dalam kitaran hutang sekiranya mencagarkan simpanan mereka untuk membuat pinjaman bank.
Felo Institut Masa Depan Malaysia (Masa) Datuk Dr Madeline Berma, berkata, pencarum juga akan hilang sebahagian daripada KWSP mereka.
“Menggalak pencarum KWSP untuk meminjam daripada bank dan menggunakan KWSP sebagai cagaran untuk membuat pinjaman bagi menyelesaikan hutang di bank tidak menyelesaikan masalah keberhutangan” katanya ketika ditemui.
Beliau menambah, sekiranya pinjaman tidak dapat dilangsaikan atau diuruskan dengan baik, maka ia akan menjejaskan nilai simpanan pencarum KWSP yang dijadikan sebagai cagaran.
Bagaimanapun, Madeline berkata, di sebalik kelemahan inisiatif kerajaan itu, ia merupakan jalan tengah untuk mengurangkan beban kewangan yang dihadapi rakyat.
Katanya pengeluaran wang daripada KWSP adalah langkah alternatif kerajaan selain daripada memberi wang secara terus kepada mereka yang amat memerlukan.

Selain itu, beliau berkata ia juga memberi peluang kepada mereka yang kurang layak mendapat pinjaman peribadi daripada bank untuk mendapat pinjaman, khususnya pencarum yang sudah kehilangan pekerjaan tetapi mempunyai nilai caruman yang banyak.
“Ini membolehkan mereka yang mempunyai skor kredit rendah untuk mendapat pinjaman, dan pada masa sama membolehkan pencarum meringankan beban kewangan tanpa menjejaskan dana persaraan mereka,” katanya. – KOSMO! ONLINE


Butik Rakyat Rahmah 4.0 beri sinar golongan B40
Oleh AMRAN MULUP

4 April 2023, 4:24 pm
MELAKA – Lebih 15,000 pakaian percuma ditawarkan kepada seluruh rakyat Melaka terutama golongan B40 di Butik Rakyat Rahmah 4.0 yang beroperasi di Pusat Transformasi Luar Bandar (RUTC) Klebang Besar, Pulau Gadong, di sini.
Pengerusi Jawatankuasa Pembangunan dan Keselamatan Kampung (JPKK) Klebang Besar, Datuk Mohd. Yusof Abu Hassan berkata, bukan setakat pakaian boleh diambil secara percuma tetapi orang ramai yang datang bakal diberikan sekampit beras 10 kilogram (kg) setiap seorang.
Ujarnya, antara pakaian yang disediakan adalah baju kurung, baju kebaya, jubah, selendang, tudung, baju Melayu, baju kanak-kanak serta seluar lelaki dan wanita.
“Penganjuran Butik Rakyat Rahmah 4.0 adalah semata-mata untuk membantu golongan B40 yang tidak berkemampuan dan mereka boleh datang ke sini pilih pakaian disukai dan bawa pulang lima helai pakaian.
“Selain itu turut diberikan adalah beras, manakala bakul makanan dan seekor ayam akan diserahkan pada satu majlis yang diadakan beberapa hari sebelum umat Islam menyambut Hari Raya Aidilfitri,” katanya kepada pemberita.
Dalam pada itu, seorang suri rumah, Noraishah Bee Raja Patal Othman Shah, 42, berkata, sebagai individu berpendapatan rendah, Butik Rakyat Rahmah 4.0 sememangnya ditunggu setiap kali ketibaan Ramadan.

“Hendak beli baju baharu untuk lima orang anak, suami pula berpendapatan sederhana memang tidak mampu jadi bila ada pemberian baju secara percuma ini, ia sangat melegakan buat kami sekeluarga menyambut lebaran kali ini,” katanya. – KOSMO! ONLINE


Bazar pakaian popular Bangladesh terbakar
Oleh KOSMO!

4 April 2023, 4:02 pm
DHAKA – Beratus-ratus anggota bomba dikerah ke ibu negara Bangladesh, Dhaka untuk memadamkan kebakaran yang berlaku di sebuah pasar pakaian popular.
Kebakaran tersebut turut menyebabkan asap hitam menyelubungi kawasan kejiranan tertua di bandar itu, pagi semalam.
Tiada kemalangan jiwa dilaporkan setakat ini tetapi pemilik-pemilik kedai dan pegawai bomba memberitahu bahawa pasar Bongo Bazar dan tiga kawasan komersial bersebelahan hampir musnah sepenuhnya.
“Kira-kira 600 anggota bomba sedang berusaha untuk mengawal kebakaran,” kata jurucakap bomba, Rakibul Islam sambil menambah bahawa kebakaran itu bermula sekitar waktu subuh.
Jurucakap tentera dalam satu kenyataan berkata bahawa sebuah helikopter tentera udara turut menyertai usaha memadam kebakaran.
Rakaman lokasi dari helikopter itu menunjukkan ratusan orang memerhatikan kebakaran dari jejantas berhampiran.

Pasar tersebut adalah destinasi popular untuk jenama fesyen Barat yang murah seperti Tommy Hilfiger serta menjual pakaian yang dihasilkan di kilang bandar itu, tetapi gagal memenuhi piawaian eksport.
Pemilik kedai yang kecewa memberitahu bahawa kebakaran itu menyebabkan mereka ‘jatuh terduduk’ menjelang Aidilfitri.
“Saya meminjam 1.5 juta taka (RM62,725) untuk membeli pakaian hari raya (untuk dijual). Saya telah kehilangan segala-galanya,” kata seorang pemilik perniagaan. – AFP


UDA santuni 90 asnaf, anak yatim beli baju raya
Oleh MOHAMAD FAIZAL HASHIM

4 April 2023, 4:17 pm
JOHOR BAHRU – Bersempena kedatangan Ramadan ini, UDA holdings Berhad (UDA) menyantuni kira-kira 90 anak asnaf dan anak yatim dari Rumah Perlindungan Fitrah Qaseh dengan membelikan mereka baju raya di Angsana Johor Bahru Mall, di sini, semalam.
Menerusi program tanggungjawab sosial korporat UDA Cares, UDA menyalurkan sumbangan wang zakat berjumlah RM31,500 berupa baju raya dan kelengkapan raya serta duit raya berjumlah RM350 seorang.
Presiden dan Ketua Pegawai Eksekutif UDA, Datuk Mohd. Salem Kailany berkata, acara tahunan itu diadakan bagi memberikan keceriaan kepada anak asnaf dan anak yatim dari Rumah Perlindungan Fitrah Qaseh.
“Semoga sumbangan ini dapat memberikan makna yang besar buat mereka dan diharapkan ia mampu mengukir senyuman serta keceriaan menjelang Syawal pada tahun ini.
“Inisiatif UDA Cares ini juga merupakan tanda penghargaan dan terima kasih UDA kepada semua pihak yang sentiasa mempercayai dan menyokong UDA selama lima dekad ini.
UDA akan terus mengukuhkan fungsi dan peranan dalam setiap segmen perniagaannya seterusnya bergerak ke arah kelestarian,” katanya ketika berucap pada Majlis Berbuka Puasa UDA Di Angsana Johor Bahru Mall, semalam.

Ucapannya dibacakan oleh Ketua Pegawai Operasi Pengurusan Aset Kumpulan UDA, Azrudyn Rashid. – KOSMO! ONLINE


Dewan Negara: Tabung Haji umum dividen dalam masa terdekat
Oleh NURUL IZZATI ZAINI

4 April 2023, 4:01 pm
PETALING JAYA – Tabung Haji akan mengumumkan dividen dalam masa terdekat, ujar Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar.
Ujarnya, ia mengambil masa sedikit untuk diumumkan berbanding tahun lepas atas beberapa faktor seperti audit bersih yang perlu dibuat.
“Insya-Allah dalam masa terdekat ini. Tahun ini agak lewat sedikit sebab laporan daripada Suruhanjaya Siasatan Diraja (RCI) memerlukan Tabung Haji untuk mengumumkan agihan dividen iaitu setelah audit bersih dibuat.
“Sebab itu ambil masa sedikit untuk umumkan berbanding tahun lepas,” katanya dalam sidang negara, hari ini.
Beliau menjawab soalan Senator Mohd. Apandi Mohamad yang bertanyakan tentang bilakah dividen Tabung Haji akan diumumkan sambil berseloroh bahawa soalan itu ditanya bagi pihak orang ramai. – KOSMO! ONLINE


Selangor perlu lebih banyak sekolah
Oleh MOHAMAD NAUFAL MOHAMAD IDRIS

4 April 2023, 4:30 pm
SHAH ALAM – Selangor memerlukan lebih banyak sekolah dalam menampung keperluan dan pertambahan penduduk di negeri ini.
Menteri Besar Selangor, Datuk Seri Amirudin Shari berkata, antara kawasan mendesak adalah di Kota Kemuning, Klang, Ukay Perdana, Bukit Antarabangsa dan Hulu Langat yang memerlukan pembinaan sekolah baharu.
Malah katanya, kerajaan negeri telah menyediakan beberapa tapak untuk pihak Kementerian Pendidikan (KPM) bagi tujuan pembinaan sekolah sejak beberapa tahun lalu.
“Kita telah memperuntukkan lima buah tapak di Shah Alam contohnya bagi membina sekolah baharu.
“Namun, tidak ada satu sekolah pun yang dibina di tapak berkenaan sehingga menyebabkan penduduk di Shah Alam terpaksa menghantar anak mereka ke sekolah di luar Shah Alam kerana sekolah yang berdekatan rumah mereka sudah pun penuh” katanya.
Terdahulu beliau merasmikan Pusat Setempat (OSC) Pejabat Tanah dan Galian Negeri Selangor (PTGS) dan Hari Tanpa Tunai bagi Pentadbiran Tanah Negeri Selangor di Bangunan Setiausaha Kerajaan Negeri (SUK) Selangor, di sini, hari ini.

Mengulas lanjut, Amirudin menjelaskan pihaknya sedia maklum bahawa KPM kini sedang fokus untuk memperbaiki banyak sekolah daif sebagai urusan utama mereka dalam Belanjawan 2023.
“Bagaimanapun, saya sebelum ini telah berjumpa dengan pihak KPM memaklumkan bahawa Selangor perlu lebih banyak sekolah,” ujarnya. – KOSMO! ONLINE


‘Toretto’ cari duit lebih berniaga di bazar Ramadan
Oleh KOSMO

4 April 2023, 4:26 pm
PETALING JAYA – Selepas tular beberapa keping foto yang menunjukkan dia sedang membeli ikan di sebuah warung tepi jalan, kini ‘Toretto’ kembali lagi apabila gerak-gerinya berjaya dirakam di sebuah bazar Ramadan.
Terbaharu, jejaka yang mendapat jolokkan “Toretto Batu Pahat’ dilihat sedang menyediakan bahan-bahan untuk berniaga menu nasi lemak di sebuah gerai di bazar berkenaan.
Walaupun tidak dinyatakan di mana lokasi berniaga, namun ternyata bazar tersebut adalah bazar tempatan apabila ‘bannernya’ menunjukkan mengenai iklan penjualan nasi lemak di raja Kedah.
Rata-rata orang ramai turut geli hati melihat gaya serta penampilan lelaki tersebut yang begitu mirip dengan watak Toretto lakonan Vin Diesel dalam filem aksi terkenal, Fast and Fariuos.
“Kalau dilihat, saiz lelaki ini juga lebih kurang sama dengan Vin Diesel. Ini kalau orang kata sedang ‘shooting’ pun orang percaya ni,” jelas Julia Rahman.
“Dah insaf dah Toretto, cari duit lebih nampaknya. Mungkin filem-filem dia berlakon berhenti sekejap masa puasa ni. Itu yang cari duit tepi dengan berniaga di bazar ni,” kata Hasri Hassan.

“Dia ni memang selalu nampak di Batu Pahat, kalau tak salah orang la. Dia berasal dari Pakistan dan ada berniaga ni Malaysia,” kata Mohd Nizar Badarudin. – KOSMO! ONLINE.


3 beranak cemas, kereta terbabas dalam kolam
Oleh AZMI NORDIN

4 April 2023, 4:35 pm
KUALA LUMPUR – Tiga beranak berdepan detik cemas apabila kenderaan yang dinaiki terbabas lalu terjunam ke dalam kolam takungan banjir berhampiran bulatan Mergastua, Jalan 3/40 Taman Pusat Kepong, di sini, tadi.
Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur dalam kenyataannya berkata, pihaknya menerima panggilan kecemasan pada pukul 12.40 tengah hari.
Kata kenyataan itu, seramai enam anggota dan sebuah jentera dari Balai Bomba dan Penyelamat (BBP) Jinjang bergegas ke lokasi kejadian.
“Sebaik tiba, kami dimaklumkan terdapat kemalangan membabitkan sebuah kereta jenis Proton Saga yang terbabas dan menjunam ke dalam kolam takungan banjir.
“Terdapat tiga mangsa warga asing, termasuk seorang kanak-kanak perempuan berusia tiga tahun menaiki kenderaan itu,” katanya dalam kenyataan hari ini.
Menurut kenyataan itu, lelaki dan wanita terbabit tidak mengalami sebarang kecederaan, manakala kanak-kanak itu hanya mengalami luka kecil.

“Ketiga-tiga mangsa berjaya dibawa naik ke atas tebing kolam kira-kira pukul 1 petang sebelum kanak-kanak itu dibawa ke Hospital Kuala Lumpur (HKL) untuk menerima rawatan,” ujarnya. -KOSMO! ONLINE.


Mahkamah: Permohonan kembali saman terhadap Hadi Awang dibatal
Oleh NUZULSHAM SHAMSUDDIN

4 April 2023, 3:54 pm
PUTRAJAYA – Mahkamah Persekutuan hari ini membatalkan permohonan dua penganut Kristian dari Sabah untuk mengembalikan saman terhadap Presiden Pas, Tan Sri Abdul Hadi Awang yang didakwa telah mengeluarkan kenyataan menghasut terhadap penganut agama itu.
Keputusan sebulat suara itu dibuat panel tiga hakim yang diketuai Hakim Besar Malaya, Datuk Mohamad Zabidin Mohd. Diah selepas mendapati permohonan untuk mengembalikan semua saman itu dibuat tanpa mengikut aturan.
“Ini adalah keputusan kami dan keputusan kami adalah sebulat suara. Kami dapati “Lampiran Satu” tidak disokong oleh afidavit yang wajar dan mengikut aturan kerana ia tidak ditandatangani oleh Pesuruhjaya Sumpah.
“Oleh itu, tiada permohonan yang kompeten di hadapan kami. Oleh itu, Lampiran Satu dibatalkan dan kami tidak membuat sebarang perintah berhubung kos,” kata Hakim Mohamad Zabidin ketika membaca penghakiman ringkas panel secara dalam talian hari ini.
Dua lagi hakim yang turut bersidang Hakim-Hakim Mahkamah Persekutuan, Datuk Mary Lim Thiam Suan dan Datuk Harminder Singh Dhaliwal.
Bagaimanapun panel terbabit tidak membuat sebarang perintah berhubung kos.

Dalam prosiding hari ini peguam, R. Kengadharan mewakili Maklin Masiau dan Lawrence Jomiji Kinsil @ Maximilhian selaku plaintif sementara Hadi diwakili peguam, Yusfarizal Yussof.
Terdahulu semasa prosiding, Kengadharan mengakui bahawa notis permohonan plaintif tidak lengkap kerana tidak mempunyai cop pesuruhjaya sumpah dan memohon diberikan masa kerana pihaknya tidak dapat menghubungi plaintif untuk membetulkan keadaan tersebut.
Permohonan tersebut bagaimanapun dibantah oleh Yusfarizal atas alasan, pihak peguam plaintif mempunyai masa untuk berbuat demikian sejak Oktober 2022.
Pada 9 Disember 2020, Maklin dan Lawrence selaku plaintif memfailkan saman itu atas dakwaan Hadi telah mengeluarkan satu penyataan menghasut berhubung penganut atau mubaligh Kristian.
Mereka mendakwa Abdul Hadi telah membuat kenyataan berbaur hasutan terhadap penganut Kristian dan mubaligh Kristian yang disiarkan dalam akhbar Harakah pada 18 Januari 2016.
Kemudian pada 7 Mei 2021, Mahkamah Tinggi Kuala Lumpur membatalkan saman tersebut dengan kos punitif berjumlah RM100,000 selepas mendapati tindakan tersebut adalah remeh dan satu penyalah gunaan proses mahkamah.
Bagaimanapun Mahkamah Rayuan di sini pada 16 Ogos 2022, mengekalkan keputusan Mahkamah Tinggi itu atas alasan saman tersebut tidak boleh dipertahankan dan seharusnya dibatalkan.
Kedua-dua plaintif melalui saman pemula itu antara lain memohon pengisytiharan bahawa Abdul Hadi telah melakukan tindakan hasutan yang bertentangan dengan Seksyen 3 Akta Hasutan 1948 dan pengisytiharan bahawa defendan tidak layak memegang sebarang jawatan dalam Kerajaaan Malaysia termasuk suatu jawatan yang setara dengan jawatan menteri. – KOSMO! ONLINE


China bincang cadangan Anwar tubuh Tabung Kewangan Asia
Oleh ZULKIFLI MANZOR

4 April 2023, 4:10 pm
KUALA LUMPUR – Kerajaan China akan membincangkan tentang cadangan Perdana Menteri, Datuk Seri Anwar Ibrahim berhubung penubuhan Tabung Kewangan Asia (AMF).
Anwar yang juga Menteri Kewangan berkata, beliau mencadangkan perkara itu pada Forum Boao di Hainan semasa lawatannya ke negara berkenaan, baru-baru ini.
“Dalam persidangan di Hainan saya keluarkan usul secara terbuka tentang AMF. Kita hanya bergantung kepada dolar Amerika Syarikat (AS) atau Tabung Kewangan Antarabangsa (IMF).
“Bila saya lontarkan itu, saya tertarik sebab Presiden Xi Jinping kata beliau merujuk kepada cadangan Anwar dan akan sambut untuk dibincangkan,” katanya pada sidang Dewan Rakyat di sini hari ini. – KOSMO! ONLINE


Hubungan serasi kerajaan negeri, Kerajaan Persekutuan demi rakyat
Oleh NORLIDA AKMAR IDROS

5 April 2023, 10:09 pm
JITRA – Timbalan Perdana Menteri, Datuk Seri Dr. Ahmad Zahid Hamidi menegaskan keserasian antara Kerajaan Persekutuan dengan semua kerajaan negeri termasuk Kedah perlu diwujudkan demi kepentingan rakyat.
Kata beliau, kerjasama erat itu perlu dalam memastikan segala perancangan terutama dalam aspek pembangunan negeri dapat dilaksanakan dengan baik.
“Keserasian itu mesti diwujudkan dan jika terdapat jurang sekalipun, mesti ada usaha untuk mendekatkan jurang itu.
“Saya sebut tentang kepentingan rakyat kerana ia melebihi daripada kepentingan politik mahupun kepentingan yang dianggap sebagai jumud atau sempit terhadap rasa amarah,” katanya pada sidang akhbar selepas menghadiri Majlis Santunan Kasih Ramadan di Masjid Al-A’la, di sini hari ini.
Mengulas lanjut, kata beliau, hubungan itu juga perlu dizahirkan dalam bentuk kerjasama yang baik dan berterusan, bukan sekadar retorik.
Terdahulu, Ahmad Zahid dalam ucapannya menzahirkan penghargaan kepada Muhammad Sanusi yang sudi memenuhi jemputan ke program penyampaian sumbangan dan berbuka puasa tersebut.

“Kita beri penghargaan dengan keberadaan beliau. Kedatangan beliau turut membawa hujan ke tempat ini, alhamdulillah hujan rahmat,” katanya.
“Tadi kita berada di Perlis dan sekarang kita berbuka puasa di Kedah dengan keizinan Menteri Besar Kedah kepada saya untuk berada di sini,” tambahnya dengan nada bergurau. – KOSMO! ONLINE


Polis Perak terima 408 permohonan permit mercun, bunga api
Oleh ASLIZA MUSA

5 April 2023, 8:31 pm
IPOH – Polis Perak menerima sebanyak 408 permohonan permit bagi penjualan mercun dan bunga api sempena musim perayaan Aidilfitri sejak awal Ramadan lalu hingga semalam.
Ketua Polis Perak, Datuk Seri Mohd. Yusri Hassan Basri berkata, daripada jumlah itu, 174 permohonan diluluskan dengan 230 permohonan lagi dalam proses penilaian manakala empat permohonan pula ditolak.
Katanya, antara faktor permohonan itu ditolak kerana pemohon mempunyai rekod jenayah lampau dan lokasi tidak sesuai untuk jualan mercun dan bunga api.
“Setakat ini kita mendapat begitu banyak permohonan untuk permit penjualan bunga api dan mercun sempena perayaan Aidilfitri.
“Keseluruhan permohonan yang diterima sehingga semalam adalah sebanyak 408 permohonan dan kita telah pun meluluskan 174 permohonan,” katanya ketika ditemui pada Program High Profile Policing (HPP) Bazar Ramadan PDRM Perak 2023 di Bazar Ramadan Stadium di sini hari ini.
MOHD. Yusri (tengah) melawat Bazar Ramadan Stadium pada Program High Profile Policing (HPP), di sini hari ini.
Dalam perkembangan sama, Mohd. Yusri memberitahu, polis menahan tiga lelaki kerana dipercayai memiliki pelbagai mercun dan bunga api tanpa permit dalam tangkapan berasingan di tiga daerah baru-baru ini.

Menurut beliau, tangkapan dibuat masing-masing di Ipoh, Taiping dan Kampar itu membawa kepada rampasan barang kes bernilai RM40,500.
“Tangkapan tersebut melibatkan peniaga di mana nilai rampasan mercun dan bunga api yang direkodkan di Ipoh sebanyak RM10,000 manakala RM25,000 pula di Taiping dan RM5,500 pula nilai rampasan di Kampar,” katanya. – KOSMO! ONLINE


150,000 mohon jadi warganegara
Oleh MOHD AZLI ADLAN

5 April 2023, 9:59 pm
KUALA TERENGGANU – Seramai 150,000 permohonan menjadi warga negara telah diterima Kementerian Dalam Negeri (KDN) setakat ini.
Menteri KDN, Datuk Seri Saifuddin Nasution Ismail berkata, setakat ini, sebanyak 5,700 permohonan tersebut telah diproses sejak tahun lalu.
“Saya yakin boleh mencapai sasaran untuk meneliti 10,000 permohonan sehingga akhir tahun ini.
“Sebahagian permohonan yang telah diteliti tersebut telah diluluskan (status warga negara) manakala selebihnya ditolak,” katanya ketika ditemui pada majlis Penerapan Nilai-Nilai Murni dan Iftar KDN Madani di sini hari ini.
Saifuddin Nasution berkata, antara faktor penolakan ialah pemohon tidak menetap di negara ini dan dokumentasi yang tidak lengkap.
Jelas beliau, setiap penilaian permohonan berdasarkan syarat ditetapkan Perlembagaan Persekutuan.

“Kita tidak akan tidak akan berkompromi dengan keselamatan negara, ketulenan permohonan dan komitmen jelas pemohon untuk menetap di negara ini.
“Pada masa sama, kita juga dalam proses mempersiapkan pindaan Perlembagaan Persekutuan untuk (membolehkan) anak juga boleh beroleh warga negara melalui ibu,” katanya. – KOSMO! ONLINE


Selangor buat solat hajat untuk rakyat Palestin Jumaat ini
Oleh MOHD YUNUS YAKKUB

5 April 2023, 11:18 pm
SHAH ALAM – Seluruh masjid dan surau di Selangor akan melaksanakan solat hajat selepas solat Jumaat minggu ini untuk mendoakan keselamatan dan kesejahteraan rakyat Palestin susulan serangan rejim Zionis Israel di Masjid Al-Aqsa.
Menteri Besar Selangor, Datuk Seri Amirudin Shari berkata, ini sebagai tanda solidariti kepada mangsa serangan tersebut yang menyebabkan sekurang-kurangnya 12 orang cedera serta menahan lebih 350 rakyat Palestin.
“Kerajaan negeri dan rakyat Selangor mengecam sekeras-kerasnya tindakan rejim Zionis Israel yang menyerang umat Islam Palestin di Masjid Al-Aqsa.
“Tindakan kejam yang tidak berperikemanusiaan ini diaturkan ketika jemaah Palestin menunaikan solat di Masjid Al Aqsa pada hari Rabu lalu,” katanya dalam kenyataan malam ini.
Menurut Amirudin, tindakan kejam ini telah kerap berulang, terutamanya pada bulan Ramadhan seperti yang berlaku pada April tahun lalu.
Justeru, kata beliau, Kerajaan Selangor menyatakan solidariti bersama warga Palestin dan mengajak pemimpin seluruh dunia untuk bersama-sama mengutuk dan mengecam serangan ke atas rumah ibadat.

“Ini sebuah tindakan provokasi yang menyalahi undang-undang antarabangsa dan prinsip hak asasi manusia, terutamanya pada bulan yang penuh mustajab ini,” jelasnya. -KOSMO!ONLINE


Anak Hamzah Zainuddin didakwa kemuka dokumen palsu
Oleh Abdul Rahman Razali

5 April 2023, 8:39 pm
Anak Hamzah Zainuddin didakwa kemuka dokumen palsu | 15 MINIT MMTV 5 APRIL 2023


Pengumuman FSA2 KWSP dapat reaksi berbeza orang ramai
Oleh MUHAMMAD NAJIEB AHMAD FUAD

5 April 2023, 8:36 pm
PETALING JAYA – Setiap kali Kumpulan Wang Simpanan Pekerja (KWSP) membuat pengumuman pasti orang ramai teruja dengan berita baik mengenai pengeluaran wang caruman mereka namun berbeza kali ini apabila menerima reaksi berbeza netizen.
Melalui pengumuman yang dibuat KWSP di aplikasi Facebook hari ini berkata, orang ramai boleh mula menyemak status kelayakan serta mendapatkan maklumat lanjut mengenai Fasiliti Sokongan Akaun 2 (FSA2) KWSP di laman sesawang mulai hari ini seperti tidak mendapat sambutan.
Rata-rata pengguna media sosial yang menjengah ke ruangan komen menyatakan pengeluaran FSA2 KWSP diperkenalkan ini seperti tidak membantu malah membebankan pencarum dengan menanggung lebih banyak hutang dimasa akan datang.
“Lawan web tak jem, terima kasih Menteri,” kata Pitt Dinz.
“Nak selesai hutang, disuruhnya tambah lagi hutang, aduh,” ujar Norazam Abd Majid.
“Sedih orang yang betul-betul memerlukan KWSP tak dapat untuk mereka, baru hilang kerja beban hutang, rumah, kereta dan sebagainya suruh tambah lagi hutang, stress dengan ekonomi sekarang,” kata Ina Salleh.

“Tak sabar rasanya sebab janda Elya 7 April ni dah habis idah lepas bercerai dengan abang i-Citra, boleh lah nanti abang i-Cagar masuk merisik,” kata pengguna media sosial lain. – KOSMO! ONLINE


KKDW komited perkasa maahad tahfiz, TVET di luar bandar
Oleh SYED AZLAN SAYID HIZAR

5 April 2023, 8:38 pm
KANGAR – Kementerian Kemajuan Desa dan Wilayah (KKDW) komited memperkasakan Pendidikan Teknikal dan Latihan Vokasional (TVET) terutama dalam kalangan pelajar di kawasan luar bandar dan maahad tahfiz.
Timbalan Perdana Menteri, Datuk Seri Dr. Ahmad Zahid Hamidi berkata, sebanyak 280 program pendidikan itu dilaksanakan oleh agensi-agensi di bawah KKDW.
Beliau yang juga Menteri KKDW memberitahu, terdapat 1,291 program berasaskan TVET dilaksanakan oleh 12 kementerian di negara ini.
“Jangan meremehkan mereka berkolar biru berbanding kolar putih, situasi kini telah berubah kerana bidang pekerjaan kolar biru menjanjikan peluang lebih baik daripada kolar putih.
“Kerajaan telah membelanjakan RM6.7 billion untuk TVET, jadi saya mahu lihat keberhasilan lebih ramai graduan TVET kerana kebolehpasaran pekerjaan bidang itu melebihi 90 peratus,” katanya  ketika berucap pada Majlis Santunan Kasih Ramadan di Pusat Kegiatan Kemas Simpang Empat, di sini hari ini.
Menurut Ahmad Zahid, mengambil contoh bidang pekerjaan melibatkan penyelenggaraan pesawat, kadar kebolehpasaran pekerjaan dalam bidang itu mencecah 94 peratus.

“Di negara ini, kita mempunyai 1,199 maahad tahfiz dan KKDW mengambil lapan daripadanya untuk dijadikan anak angkat kementerian yang melaksanakan program TVET di institusi berkenaan.
“Dua daripada huffaz maahad tahfiz itu kini bekerja dalam bidang penyelenggaraan kapal terbang dan tidak mustahil huffaz juga boleh berjaya dalam TVET jika diberi peluang belajar,” katanya. – KOSMO! ONLINE


Dua peminat bola sepak maut nahas tiga motosikal
Oleh ASLIZA MUSA

5 April 2023, 9:39 pm
IPOH – Dua peminat bola sepak maut dalam kemalangan membabitkan tiga buah motosikal di jalan susur Lebuh Raya Utara-Selatan arah Utara, (Bercham-Jelapang) di sini tengah malam hari ini.
Dalam kejadian pada pukul 12.30 tengah malam itu, mangsa, Muhammad Faiz Bazli Abdul Hamid, 25, dan Izzwan Syamel Denial Ismail, 18, cedera parah dan meninggal dunia di tempat kejadian manakal seorang lagi penunggang motosikal berusia 16 tahun pula cedera di bahu selain luka di kaki dan tangan.
Difahamkan, nahas berlaku ketika kedua-dua mangsa dalam perjalanan pulang selepas menyaksikan perlawanan Liga Super, Perak FC menentang Johor Darul Ta’zim (JDT) di Stadium Perak di sini malam semalam.
Ketua Polis Daerah Ipoh, Asisten Komisioner Yahaya Hassan berkata, kemalangan berlaku selepas motosikal jenis Yamaha 135LC dan Yamaha Lagenda ditunggang kedua-dua mangsa bergesel lalu terbabas.
Katanya, sebuah motosikal lain dari arah sama jenis Yamaha 15ZR pula tidak sempat mengelak dan terbabas sendiri.
“Akibat kemalangan itu, penunggang motosikal Yamaha 135LC dan Yamaha Lagenda parah dan disahkan meninggal dunia di tempat kejadian. Seorang lagi mangsa yang cedera dibawa ke Hospital Raja Permaisuri Bainun (HRPB) untuk rawatan lanjut,” katanya.

Tambah beliau, siasatan lanjut sedang dijalankan mengikut Seksyen 41(1) Akta Pengangkuta Jalan (APJ) 1987.
Sementara itu, Pengerusi Perak FC, Datuk Seri Abdul Azim Mohd. Zabidi menzahirkan ucapan takziah atas kemalangan meragut nyawa melibatkan penyokong pasukan itu. – KOSMO! ONLINE


KKM usul kriteria utama pengambilan pegawai perubatan tetap
Oleh MOHD. HUSNI MOHD. NOOR

5 April 2023, 10:24 pm
PUTRAJAYA – Pegawai perubatan yang telah menamatkan latihan siswazah perlu berdaftar penuh dengan Majlis Perubatan Malaysia (MMC) dan memenuhi syarat pelantikan secara tetap.
Itu antara kriteria utama ditetapkan Kementerian Kesihatan (KKM) bagi pengambilan pegawai perubatan tetap dalam tempoh tiga tahun akan datang.
Menteri Kesihatan, Dr. Zaliha Mustafa berkata, kementerian komited dan akan menyusul perkara itu agar urusan perjawatan dan pelantikan dapat diuruskan secara teratur serta berkesan dalam tempoh tersebut.
“Perkara itu akan dibentangkan di hadapan Jawatankuasa Peringkat Tertinggi yang telah ditubuhkan berdasarkan keputusan kerajaan pada 31 Mac lalu.
“Sepertimana yang diumumkan, kerajaan juga sedang mengkaji pemanjangan elaun locum kepada pegawai dalam Kumpulan Pengurusan dan Profesional di KKM selain Pegawai Perubatan.
“Di samping itu, KKM masih meneruskan pelantikan kontrak bagi tujuan latihan siswazah (housemanship) yang turut memberi implikasi kepada peningkatan kos emolumen KKM pada setiap tahun,” katanya menerusi kenyataan akhbar hari ini.

Beliau berkata, KKM juga sedang memperhalusi isu lain berkaitan pegawai perubatan kontrak termasuk maklum balas yang dikumpul ketika sesi ‘townhall’ pada 22 Februari lalu. – KOSMO! ONLINE


Agong titah pertahankan masjid daripada jadi gelanggang politik
Oleh AMRAN MULUP

5 April 2023, 9:56 pm
MELAKA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar umat Islam di negara ini terus mempertahankan institusi masjid daripada dijadikan gelanggang politik.
Menegaskan perkara tersebut Al-Sultan Abdullah bertitah, masjid perlu menjadi satu institusi yang cukup suci, mulia, dihormati dan dihargai serta menjadi contoh kepada agama-agama lain di negara ini.
Menurut baginda, institusi masjid tidak boleh menjadi tempat umat Islam berpecah-belah, sebaliknya harus dipelihara bukan sahaja dalam kalangan pemimpin tetapi juga kariah di
masjid berkenaan.
“Saya ingin ingatkan bahawa kita semua harus menghargai, menghormati dan menyayangi institusi masjid ini di Melaka dan di negara kita ini. Kita tidak mahu institusi masjid ini dijadikan tempat kita berpecah-belah, Nauzubillah!
“Kita semua harus menentukan keharmonian masjid ini tetap dipelihara oleh kita umat Islam bukan dalam kalangan pihak pemimpin semata-mata tetapi juga kariah masjid berkenaan,” titah baginda pada Majlis Pemasyhuran dan mengumumkan nama baharu Masjid Ar-Razzaq serta majlis berbuka puasa di Pasir Putih, Bachang di sini, hari ini.
Al-Sultan Abdullah bertitah, sejak dari awal institusi masjid diwujudkan di negara ini adalah bertujuan untuk memuliakan Islam sebagai agama rasmi kepada rakyat yang majoritinya beragama Islam.

Baginda juga mengingatkan kepada seluruh umat Islam menjelang dua minggu lagi sebelum menyambut Hari Raya Aidilfitri agar untuk terus meningkatkan amalan khususnya sepanjang Ramadan ini. – KOSMO! ONLINE


Agong, Permaisuri berkenan lawat bazar Peringgit
Oleh AMRAN MULUP

5 April 2023, 7:16 pm
MELAKA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke Bazar Ramadan Peringgit di sini, hari ini.
Al-Sultan Abdullah dan Tunku Azizah tiba kira-kira pukul 4.45 petang dan disambut Yang Dipertua Negeri, Tun Mohd Ali Mohd. Rustam bersama isteri, Toh Puan Asmah Ab. Rahman serta Ketua Menteri, Datuk Seri Ab. Rauf Yusoh.
Baginda berdua meluangkan masa hampir sejam dan berkenan membeli juadah berbuka puasa serta bermesra dengan pengunjung yang mengambil peluang berswafoto bersama.
Antara juadah berbuka puasa menjadi pilihan Seri Paduka berdua ialah seperti satar, otak-otak, kuih keria, martabak, roti jala dan puding karamel.
Al-Sultan Abdullah dan Tunku Azizah kemudiannya dijadual berangkat menghadiri majlis pemasyhuran Masjid Ar-Razzaq dan majlis berbuka puasa di Pasir Puteh, Bachang di sini.
Terdahulu, Seri Paduka berdua berangkat tiba di Lapangan Terbang Antarabangsa Melaka (LTAM), Batu Berendam menggunakan pesawat khas pada 11.56 pagi tadi bagi memulakan lawatan dua hari ke Melaka. – KOSMO! ONLINE


Lelaki hadiahkan home theater berisi bom kepada bekas kekasih
Oleh KOSMO!

5 April 2023, 8:00 pm
NEW DELHI – Seorang lelaki India ditahan selepas meletakkan bahan letupan di dalam sistem home theater atau hiburan rumah dan menghadiahkannya kepada bekas kekasih dan suaminya pada hari perkahwinan mereka dengan niat untuk membunuh pasangan itu, lapor portal berita International Business Times hari ini.
Polis di negeri Chhattisgarh, India, menyelesaikan kes itu sehari selepas peranti elektronik itu meletup di daerah Kabirdham dan membunuh pengantin lelaki, Hemendra Merawi, 30, dan abangnya, Rajkumar, 32, ketika mereka memasang sistem tersebut.
Letupan itu turut mencederakan beberapa ahli keluarga yang lain termasuk seorang kanak-kanak.
Sistem teater rumah itu dihadiahkan oleh tertuduh, Sarju Markam, 33, yang sudah berkahwin dari kampung Chhapla di daerah Balaghat, negeri Madhya Pradesh, kata polis.
Menurut pihak berkuasa, Markam sebelum ini menjalinkan hubungan dengan pengantin perempuan berusia 29 tahun itu dan berkeras mahu menjadikannya sebagai isteri kedua.
Bagaimanapun, keluarganya telah mengatur perkahwinannya dengan Merawi yang tidak tahu tentang sejarah hubungannya dengan Markam.

Lelaki itu kemudian memutuskan untuk membalas dendam dan meletakkan bahan letupan pada sistem teater rumah sebelum menghadiahkannya kepada pasangan pengantin baharu tersebut, kata polis. – Agensi


Pemandu lori maut, ratusan bekas mentega bertaburan atas jalan
Oleh AIMUNI TUAN LAH

5 April 2023, 8:16 pm
GUA MUSANG – Seorang pemandu lori yang membawa muatan mentega maut selepas kenderaan dipandunya bertembung dengan sebuah lori balak di Kilometer 37, Jalan Gua Musang-Jeli dekat Kampung Meranto di sini hari ini.
Dalam kejadian kira-kira pukul 11.50 pagi itu, mangsa, Abdul Yasak Mat, 40, yang memandu lori jenis Isuzu meninggal dunia di lokasi kejadian selepas cedera parah pada bahagian kepala dan anggota badan.
Ketua Polis Daerah Gua Musang, Superintendan Sik Choon Foo berkata, siasatan awal mendapati, lori yang dipandu mangsa sedang dalam perjalanan dari Gua Musang menghala ke Jeli.
Menurutnya, semasa tiba di lokasi kejadian, lori tersebut dipercayai masuk ke laluan bertentangan ketika mengambil selekoh.
“Keadaan itu menyebabkan kedua-dua kenderaan itu bertembung dan mengalami kerosakan teruk di bahagian hadapan.
“Selain itu, ratusan bekas mentega yang dibawa di dalam lori mangsa jatuh bertaburan di atas permukaan jalan raya,” katanya dalam satu kenyataan di sini hari ini.

Choon Foo memberitahu, mayat mangsa dibawa ke Bahagian Forensik Hospital Gua Musang di sini untuk dibedah siasat.
Menurutnya, pemandu lori balak berusia 51 tahun cedera pada bahagian kaki akibat tersepit dihantar ke hospital sama untuk rawatan lanjut.
Tambahnya, kes disiasat mengikut Seksyen 41 (1) Akta Pengangkutan Jalan 1987 dan siasatan lanjut masih dijalankan. – KOSMO! ONLINE


Anwar rai mahasiswa, belia dan komuniti sukan berbuka puasa
Oleh MOHD. HUSNI MOHD. NOOR

5 April 2023, 8:13 pm
PUTRAJAYA – Lebih 1,000 mahasiswa, belia dan komuniti sukan diraikan pada majlis iftar bersama Perdana Menteri, Datuk Seri Anwar Ibrahim di Kompleks Seri Perdana, hari ini.
Majlis iftar untuk hari ketiga di Kompleks Seri Perdana hari ini dihoskan Kementerian Belia dan Sukan (KBS) dan Kementerian Pendidikan Tinggi (KPT).
Turut hadir Menteri Belia dan Sukan, Hannah Yeoh dan Menteri Pendidikan Tinggi, Datuk Seri Mohamed Khaled Nordin.
Hadir sama beberapa atlet negara termasuk pemanah, Mohd Juwaidi Mazuki dan atlet paralimpik, Mohamad Ridzuan Mohd Puzi serta Bonnie Bunyau Gustin.
Terdahulu, Anwar turut meraikan 24 orang anak-anak yatim dari Rumah Bakti Al-Kausar, Bandar Baru Bangi, Selangor.- KOSMO! ONLINE


Buka puasa terpanjang 8,000 orang diadakan di Padang
Oleh KOSMO!

5 April 2023, 7:30 pm
JAKARTA – Arab Saudi menjadi penganjur majlis berbuka puasa terpanjang di dunia sepanjang 1,200 meter dan dihadiri lebih 8,000 warga Indonesia di bandar Padang, Sumatera Bara kelmarin, lapor portal berita Arab News.
Kementerian Hal Ehwal Islam, Dakwah dan Bimbingan Arab Saudi yang diwakili oleh atase agama di Jakarta telah menganjurkan iftar di beberapa bandar di Indonesia, demikian menurut Saudi Press Agency (SPA).
Gabenor Sumatera Barat, Mahyeldi Ansharullah dan Atase Agama, Ahmed bin Isa Al-Hazmi menghadiri majlis itu yang turut disertai oleh beberapa ahli politik, pemimpin pertubuhan Islam dan ketua universiti.
Ansharullah berkata, pemerintah Indonesia akan memohon supaya majlis itu diktiraf oleh Guinness World Records.
Beliau mengucapkan terima kasih kepada Raja Arab Saudi, Raja Salman dan Putera Mahkota negara itu, Putera Mohammed kerana kemurahan hati mereka.
Gabenor itu berkata, majlis itu akan mengukuhkan lagi hubungan antara kedua-dua negara. – Agensi


Syarikat pemasang pesawat ringan, UAV Korea minat melabur di Negeri Sembilan
Oleh NAZARUDIN SHAHARI

5 April 2023, 7:27 pm
SEREMBAN – Negeri Sembilan sedang berusaha menarik kehadiran sebuah syarikat dari Korea Selatan untuk menjalankan perusahaan memasang pesawat ringan dan pesawat tanpa pemandu (UAV) di Lembah Aeroangkasa Negeri Sembilan (NSAV) dekat sini.
Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri, Datuk Dr. Mohamad Rafie Ab. Malek berkata, perkara itu sedang dibincangkan dengan syarikat berkenaan dengan bantuan Menteri Perdagangan Antarabangsa dan Industri, Datuk Seri Tengku Zafrul Tengku Aziz.
Katanya, syarikat itu adalah yang kedua selepas firma pertahanan dan aeroangkasa terbesar di Turkiye, Turkish Aerospace Industries (TAI) menyatakan hasrat mendirikan kilang di NSAV.
“Sehingga kini pembangunan NSAV yang terletak dalam Lembah Wawasan Malaysia (MVV 2.0) di negeri ini berjalan dengan baik dengan tumpuan utama diberikan untuk kawasan tanah yang mencukupi dan pekerja mahir dapat disediakan
“Kerajaan negeri berharap NSAV akan terus menjadi tarikan kepada para pelabur dari seluruh dunia dalam industri aeroangkasa,” katanya dalam sidang akhbar selepas membentangkan taklimat pembangunan MVV 2.0 kepada delegasi Jabatan Perdagangan Guangxi, China, di sini hari ini.
Delegasi seramai 150 orang terdiri daripada para pegawai kerajaan dan peniaga di wilayah tersebut.

Mohamad Rafie memberitahu, kerajaan negeri berharap dapat memuktamadkan pelaburan dengan TAI menjelang akhir tahun ini selepas menandatangani memorandum persefahaman (MoU) pada tahun lalu.
Jelasnya, pihaknya telah menerima persetujuan daripada TAI untuk perniagaan memasang helikopter di MVV.
“Pada masa ini, seramai 100 orang jurutera sedang menjalani latihan di Ankara, Turkiye sejak enam bulan lalu sebagai persediaan memastikan kita mempunyai tenaga kerja mahir dalam industri ini,” ujarnya. – KOSMO! ONLINE


14 penyeludup dicekup seludup bunga api, mercun di Kelantan
Oleh ROHANA MOHD. NAWI

5 April 2023, 8:19 pm
KOTA BHARU – Seramai 14 penyeludup termasuk seorang wanita ditahan selepas dipercayai terlibat dengan kegiatan menyeludup bunga api dan mercun dianggarkan bernilai RM115,679 sejak dua minggu lalu.
Ketua Polis Kelantan, Datuk Muhamad Zaki Harun berkata, kesemua suspek yang diberkas itu berusia dalam lingkungan 20 hingga 37 tahun.
Menurutnya, daripada jumlah itu, empat lelaki dan seorang wanita yang dicekup di Pasir Mas merupakan suspek yang paling banyak menyeludup barangan tersebut iaitu dengan nilai RM60,738.
“Kesemua mercun yang dirampas itu dipercayai diseludup dari Thailand dan ia akan dijual di pasaran negeri ini sehingga Hari Raya Aidilfitri.
“Selain Pasir Mas, polis turut menahan sembilan penyeludup lain di daerah Kota Bharu, Tumpat, Tanah Merah, Machang dan Pasir Puteh,” katanya dalam satu kenyataan hari ini.
Muhammad Zaki berkata, kesemua suspek ditahan mengikut Seksyen 8 Akta Bahan Letupan 1957. – KOSMO! ONLINE


Mogok bukan jalan penyelesaian isu doktor kontrak
Oleh ROSMIZAN RESDI

5 April 2023, 6:41 pm
KOTA BHARU – Mogok bukan suatu jalan penyelesaian yang terbaik terhadap segala permasalahan yang timbul berkaitan kumpulan doktor berstatus kontrak.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, pihaknya berharap agar doktor yang terlibat dapat bersabar dan memberi ruang kepada pihak yang terlibat untuk menyelesaikan perkara tersebut.
Menurutnya, kerajaan menerusi Kementerian Kesihatan (KKM) sentiasa berusaha untuk menyelesaikan masalah yang berkaitan dengan doktor yang berstatus kontrak.
“Kerajaan dan KKM bukan tidak berusaha untuk menyelesaikan masalah ini, namun masih banyak lagi perkara yang perlu diteliti sebelum ia diselesaikan. Kita berharap doktor kontrak dapat bersabar.
“Mogok ini tentu sekali akan melibatkan banyak pihak termasuk keselamatan pesakit. Jadi, kita mempunyai cara lain selain mogok untuk menyelesaikan segala permasalahan,”katanya pada sidang akhbar selepas merasmikan Pelancaran Kempen Perhati dan Pilih Bazar Ramadan 2023 di pekarangan bazar Ramadan Mydin Mall, Tunjong di sini hari ini.
Mengulas lanjut, Zaini berkata, setakat ini, pihaknya tidak menerima sebarang laporan berhubung mogok daripada kira-kira 1,400 doktor kontrak di Kelantan.

Kosmo! Online semalam melaporkan, kerajaan komited untuk menyerap seramai 12,800 doktor kontrak dalam tempoh tiga tahun bermula dengan hampir 4,300 pegawai kontrak diserap sebagai lantikan tetap pada tahun ini. – KOSMO! ONLINE


Wanita atasi kemurungan dengan bersuami dua
Oleh KOSMO!

5 April 2023, 7:00 pm
BRASILIA – Seorang wanita di Brazil mendakwa bahawa dia berjaya mengatasi masalah kemurungan dengan menjalinkan hubungan bersama dua lelaki secara serentak, tetapi kini berhasrat untuk mencari pasangan ketiga dalam hidupnya, lapor akhbar New York Post semalam.
Pesohor media sosial, Lary Ingrid (Larissa) berkata, dia tidak lagi mengalami masalah kemurungan ketika tampil dalam rancangan Se Liga VM di stesen televisyen Verdes Mares.
Wanita berusia 27 tahun itu menjalinkan hubungan serentak dengan Italo Silva, 25, dan Joao Victor, 18. Dia melahirkan seorang anak perempuan dan seorang anak lelaki daripada setiap lelaki itu.
Ingrid dilaporkan telah bertemu Silva lapan tahun lalu. Keadaan berubah selepas Silva mendapat idea supaya mereka menjalinkan hubungan dengan individu lain.
Dia bersetuju dengan Silva dan memilih rakan zaman kanak-kanaknya, Victor untuk bersama mereka.
Victor pada awalnya teragak-agak tetapi akhirnya bersetuju selepas mereka menandatangani perjanjian untuk ‘tetap bersama’.

Hubungan Ingrid luar biasa kerana melibatkan seorang wanita dengan berbilang lelaki yang dipanggil poliandri, berbeza dengan poligami apabila lelaki beristeri lebih daripada satu.
Dengan kedua-dua perbuatan itu menyalahi undang-undang Brazil, poligami dilarang kerana menyumbang kepada laporan bersekedudukan tanpa berkahwin. – Agensi


Pas Selangor kutuk serangan tentera zionis ke atas Masjid Al-Aqsa
Oleh KOSMO!

5 April 2023, 8:22 pm
PETALING JAYA – Badan Perhubungan Pas Negeri Selangor mengecam sekeras-kerasnya serangan berterusan Tentera Israel terhadap rakyat Palestin di Masjid Al-Aqsa malam semalam ketika umat Islam sedang beribadah.
Ketua Penerangan Pas Selangor, Nushi Mahfodz berkata, sebelum ini, Tentera Israel telah berbalas serangan dengan rakyat Palestin di Bandar Huwara yang terletak di Tebing Barat.
“Tindakan Tentera Israel itu merupakan satu tindakan biadab, keji dan tidak berperikemanusiaan terhadap umat Islam di Palestin yang sedang menjalani ibadah di bulan Ramadan.
“Perbuatan biadap, keji dan tidak berperikemanusiaan itu amat dikesali dan tidak sepatutnya berlaku lebih-lebih lagi ketika umat Islam sedang berpuasa,” katanya dalam satu kenyataan di sini hari ini.
Nunshi
Mengulas lanjut Nushi berkata, Pas Selangor mengajak semua wakil agama di negara ini mengecam serangan yang tidak berperikemanusiaan itu yang telah mencemarkan kesucian masjid ketiga yang mulia dalam Islam atas dasar keadilan dan kemanusiaan sejagat.
“Pas Selangor konsisten dalam mempertahankan aqidah Islam dan umatnya serta bertegas menolak kewujudan Israel sebagai sebuah negara berdaulat di rantau Asia Barat,”ujarnya.

Terdahulu media melaporkan Tentera Israel kembali menyerang jemaah Masjid Al-Aqsa ketika umat Islam sedang beribadah semalam.
Menerusi perkongsian video yang dimuat naik di Telegram Nadir Al Nuri, pihak berkuasa Zionis dikatakan menyerbu pekarangan Masjid Al-Aqsa dan menyerang jemaah di dalam ruang solat Masjid al-Qibli.
Berdasarkan video tersebut, kelihatan keadaan di dalam ruang solat masjid dipenuhi dengan kepulan asap serta bunyi tembakan selain beberapa barangan dirosakkan.
Para jemaah yang terdiri dari rakyat Palestin juga dilihat dipukul dengan kejam tanpa sebarang sebab oleh rejim penjajah Israel. – KOSMO! ONLINE


Anak didakwa upah pembunuh upahan bunuh ibu
Oleh KOSMO!

5 April 2023, 5:30 pm
MOSCOW – Seorang ejen hartanah, Anastasia Milosskaya diserang dan dicekik hingga mati apabila dia pulang ke rumah pada 24 Mac lalu, manakala polis Russia menahan anak perempuan mangsa yang berumur 14 tahun kerana mengupah pembunuh upahan untuk membunuh ibunya, lapor portal Daily Express semalam.
Anak perempuannya yang merupakan pelajar sebuah sekolah, dituduh bersekongkol dengan teman lelakinya untuk mengupah pembunuh upahan bagi menyerang dan mencekik ibunya sehingga mati.
Kira-kira 48 jam selepas serangan berlaku, mayat Milosskaya ditemui disembunyikan di dalam tong sampah di Balashikha yang terletak dalam wilayah Moscow.
Sebelum dibunuh, wanita itu telah meminta teman lelaki anak perempuannya supaya keluar dari apartmen mereka kerana bimbang dia memberi pengaruh negatif kepada anak perempuannya.
Pihak berkuasa Russia percaya anak perempuan mangsa mengupah dua remaja lain untuk membunuh ibunya dengan upah 350,000 rubel (RM19,391).
Kesemua tertuduh dan remaja itu berusia antara 14 dan 17 tahun. Mereka berdepan hukuman penjara sehingga 10 tahun.

Kedua-dua pembunuh upahan itu telah ditempatkan di sebuah pusat tahanan juvenil selama sebulan sementara siasatan dijalankan.
Polis berkata, gadis itu dan teman lelakinya berniat untuk hidup dengan menggunakan wang simpanan ibunya berjumlah lebih 2.9 juta rubel (RM164,714).
Seorang rakan gadis itu berkata: “Dia bercakap tentang membenci ibunya berkali-kali, walaupun ibunya adalah orang yang baik yang menyayanginya.” – Agensi


Suami nekad cerai selepas lihat wajah isteri tanpa solekan
Oleh KOSMO!

5 April 2023, 6:30 pm
BEIJING – Seorang lelaki di China nekad menceraikan isterinya kerana berasa tertipu apabila melihat wajah wanita itu pada malam pertama perkahwinan mereka, lapor laman berita Detik hari ini.
Lelaki bernama Cao itu berkenalan dengan isterinya, Trang melalui media sosial. Perbezaan usia mereka agak jauh kerana Cao berusia 30 tahun, manakala isterinya pula 47 tahun.
Walaupun usia mereka berbeza 13 tahun, Cao tidak berputus asa untuk menikahi Trang terutamanya apabila wanita itu sentiasa tampil dengan solekan dan pakaian bergaya.
Selepas pertama kali bertemu, Cao tertarik kepada Trang kerana cantik, penyayang, yakin dan matang. Latar belakang keluarga mereka juga hampir serupa.
Pasangan itu kemudian melangsungkan perkahwinan di kampung halaman mereka tetapi belum didaftarkan secara sah.
Pada malam pertama, kegembiraan Cao pudar apabila dia melihat wajah Trang selepas menanggalkan solekan.

Cao berasa terpedaya dan tertipu dengan solekan Trang sehingga tidak mengenali wajah sebenarnya. Dia kemudian memutuskan untuk bercerai dan menghalau Trang dari rumah.
Akibat berasa kecewa kerana sikap suaminya, Trang lantas memberi dua pilihan kepada Cao.
Pertama, perkahwinan mereka didaftarkan dan terus tinggal bersama. Kedua, pasangan itu akan bercerai, tetapi Cao perlu membayar pampasan kepada Trang sebanyak 200,000 yuan (RM127,797).
Merasakan bahawa dia adalah mangsa dan menilai bahawa tuntutan Trang adalah tidak munasabah, Cao juga meminta bantuan guaman untuk menyelesaikannya.
Bagaimanapun, tidak dijelaskan lebih lanjut sama ada pasangan itu akhirnya bercerai atau tidak. – Agensi


Penagih sembunyi dadah dalam peket serbuk kopi dicekup
Oleh CHERINE JON

5 April 2023, 6:27 pm
SIBU – Seorang penagih dadah tegar mungkin ditamatkan riwayatnya di tali gantung, apabila ditangkap bagi kes ketujuh dengan memiliki 52.55 gram methamphetamine.
Ketua Polis Daerah Sibu, Asisten Komisione Zulkipli Suhaili berkata ia selepas taktik lelaki tempatan berusia 27 tahun itu membawa dadah yang disembunyikan di dalam peket serbuk kopi terbongkar, ketika ditahan oleh pasukan Bahagian Siasatan Jenayah Narkotik, IPD Sibu di tepi Jalan Medang, di sini kira-kira pukul 2.30 petang semalam.
“Hasil pemeriksaan menjumpai satu paket serbuk kopi yang di dalamnya mengandungi dua paket plastik berisi dadah jenis Methamphetamine seberat 52.55 gram yang dianggarkan bernilai RM5,255,” katanya dalam kenyataan, hari ini.
Beliau berkata, ujian saringan air kencing turut mendapati suspek positif dadah jenis Methamphetamine dan Amphetamine.
“Semakan kes lampau juga mendapati suspek mempunyai enam kes berkaitan dadah. Suspek telah direman selama tujuh hari untuk siasatan lanjut di bawah Seksyen 39B Akta Dadah Berbahaya (ADB) 1952 dan Seksyen 15(1) ADB 1952,” ujarnya.
Katanya, sabit kesalahan di bawah Seksyen 39B boleh dihukum mandatori gantung sampai mati. – KOSMO! ONLINE


Dua beradik kerugian RM658,000 ditipu sindiket penipuan
Oleh MOHD AZLI ADLAN

5 April 2023, 6:40 pm
KUALA TERENGGANU – Dua beradik perempuan berputih mata selepas mengalami kerugian RM658,000 apabila terperdaya dengan sindiket penipuan pada akhir bulan lalu.
Kedua-dua wanita yang merupakan guru dan pesara swasta berusia 56 dan 62 tahun berkenaan telah menerima panggilan telefon daripada suspek pada 28 Februari lalu.
Ketua Polis Daerah Kuala Terengganu, Asisten Komisioner Abdul Rahim Md. Din berkata, sewaktu dihubungi, suspek telah mengenalkan diri kononnya wakil syarikat insurans dan pegawai polis.
“Suspek mendakwa kononnya maklumat peribadi mereka tela digunakan untuk tujuan jenayah dadah dan penggubahan wang haram.
“Kedua-dua mangsa kemudiannya diarahkan untuk membuka akaun bank baharu sebelum memindahkan wang simpanan mereka kononnya bagi menyelesaikan kes mereka,” katanya di sini hari ini.
Abdul Rahim berkata, adik-beradik tersebut juga telah diarahkan tidak menggunakan akaun bank baharu terbabit.

Tambah beliau, mereka hanya menyedari tertipu apabila membaca berita tentang penipuan telefon di akhbar sebelum menyemak kembali akaun bank berkenaan baru-baru ini.
“Semakan mendapati wang simpanan mereka masing-masing telah berkurangan RM500,000 dan RM158,000 sebelum membuat laporan polis di Ibu Pejabat Polis Daerah Kuala Terengganu pada semalam. Kes disiasat mengikut Seksyen 420 Kanun Keseksaan,” katanya. – KOSMO! ONLINE


Buruh ditahan, tak sempat edar 6,000 biji pil kuda
Oleh ROSALWANI CHE SOH

5 April 2023, 6:29 pm
JELI – Seorang buruh ditahan selepas dipercayai terlibat dengan kegiatan pengedaran sebanyak 6,000 biji pil kuda bernilai RM 60,000 semasa memandu kereta di tepi jalan Jeli-Dabong Kampung Lama, Kuala Balah di sini semalam.
Suspek yang berusia 47 tahun itu dicekup ketika memandu sebuah kereta jenis Proton Wira semasa anggota polis menjalan rondaan cegah jenayah di kawasan tersebut kira-kira pukul 11 malam.
Ketua Polis Daerah Jeli, Superintendan Saari Yaacob berkata, anggota polis menahan kereta tersebut selepas melihat ia dipandu dalam keadaan mencurigakan.
Menurutnya, pemeriksaan terhadap sebuah beg silang bersama suspek menemui sebanyak 24 peket plastik yang berisi 6,000 biji pil kuda.
“Ujian saringan air kencing mendapati lelaki itu positif dadah methamphetamine selain mempunyai dua rekod jenayah lampau berkait kea dadah.
“Kesemua 6,000 pil kuda terbabit telah dirampas dan suspek direman selama tujuh hari bermula hari ini untuk siasatan lanjut,” katanya dalam satu kenyataan hari ini.

Tambah Saari, kes disiasat mengikut 39B(1)(a) Akta Dadah Berbahaya 1952 Dan Seksyen 15(1)(a) akta sama. – KOSMO! ONLINE


120 pengendali makanan di Kelantan dikompaun sepanjang Ramadan
Oleh ROSMIZAN RESDI

5 April 2023, 6:10 pm
KOTA BHARU – Seramai 120 pengendali makanan di negeri ini dikenakan notis kompaun selepas didapati melakukan pelbagai kesalahan di bawah Peraturan-Peraturan Kebersihan Makanan 2009 sepanjang Ramadan ini.
Pengarah Jabatan Kesihatan Negeri Kelantan (JKKN), Datuk Dr. Zaini Hussin berkata, kompaun mengikut Seksyen 2B Akta Makanan 1983 bernilai RM12,000 itu dikenakan atas pelbagai kesalahan antaranya tidak patuh pakaian pengendali makanan seperti tidak memakai apron, lasut, penutup kepala dan pakaian tidak bersih.
Menurutnya, sehingga minggu kedua Ramadan, sebanyak 1,233 gerai dan 2,470 pengendali makanan di bazar Ramadan seluruh negeri ini telah diperiksa.
“Setakat ini, tiada aduan mengenai kes keracunan makanan berlaku di seluruh negeri Kelantan. Secara keseluruhannya, 91 peratus premis makanan di bazar Ramadan bersih,” katanya pada sidang akhbar selepas merasmikan Pelancaran Kempen Perhati dan Pilih Bazar Ramadan 2023 di pekarangan bazar Ramadan Mydin Mall, Tunjong di sini hari ini.
Mengulas lanjut, Zaini memberitahu, sebanyak 66 bazar Ramadan berdaftar dengan pihak berkuasa tempatan (PBT) di 4,298 petak perniagaan pada tahun ini
“Sehubungan itu, JKKN telah menubuhkan 42 pasukan pemantau yang terdiri daripada 214 petugas kesihatan pelbagai kategori bagi menjalankan pemeriksaan dan pemantauan.

“Kita turut membuat ujian terhadap sampel makanan secara rawak bagi mengenal pasti tahap kebersihan dan keselamatan makanan yang dijual,” katanya. – KOSMO! ONLINE


Bumbung tercabut satu demi satu akibat ribut – Mangsa
Oleh FARAHWAHIDA AHMAD

5 April 2023, 5:28 pm
SEGAMAT – Lebih empat buah kediaman mengalami kerosakan teruk di bahagian bumbung akibat ribut yang melanda Taman Perumahan Rakyat, di Bukit Siput, di sini, petang semalam.
Menurut seorang penduduk, Mohd. Iskandar Kastur, 27, insiden itu berlaku kira-kira pukul 4.50 petang ketika dia berada di ruang tamu rumahnya bersiap untuk berniaga ke bazar Ramadan berhampiran.
“Mula-mula hujan biasa saja. Tiba-tiba saya terdengar bunyi dentuman kuat seolah-olah tayar lori treler meletup atas bumbung rumah. Apabila jenguk keluar, saya terkejut melihat bumbung terbang satu demi satu di depan mata.
Kemudian, hujan juga mulai lebat dan ruang dapur dalam rumah dipenuhi air. Saya bergegas keluar dari rumah kerana bimbang dihempap bumbung atau terkena renjatan elektrik,” katanya ketika ditemui di kediamannya di Taman Perumahan Awam, Bukit Siput, di sini.
Jelas Mohd. Iskandar, ketika itu, dia hanya memikirkan keselamatan diri termamsuk enam ahli keluarga mertua.
Kejadian tersebut menyebabkan 70 peratus bumbung rumahnya dan jiran yang terletak bersebelahan turut rosak selepas diterbangkan ribut dalam sekelip mata.

Sementara itu, bagi Mohd. Noor Mahrom, 61,  mengakui berasa cemas ketika melihat bumbung rumah diterbangkan angin.
“Air hujan mula memasuki bahagian ruang tamu dan dapur setelah beberapa bumbung zink diterbangkan angin. Selepas itu, saya terus bergegas keluar melihat kediaman jiran kerana merasa bimbang terdengar tangisan kuat anak mereka.
“Ketika keluar, memang ribut kuat dan hujan lebat tapi saya terpaksa melihat keadaan jiran kerana bimbang keselamatan anak mereka,” kongsinya.
Sementara itu, Ahli Dewan Undangan Negeri (DUN) Pemanis Saraswathy Nalathamby, berkata, setakat ini, jumlah kediaman terlibat sedang dikenal pasti dalam kejadian berkenaan.
“Nilai kerugian belum dapat dipastikan namun bantuan segera akan disalur bagi meringankan beban mangsa serta keselesaan penduduk terbabit memandangkan kini hujan agak kerap terutama sekali di waktu petang,”tambahnya. – KOSMO! ONLINE


Pemandu tertidur punca lori terjunam ke dalam laut
Oleh SHAMSUL KAMAL AMARUDIN

5 April 2023, 5:59 pm
LUMUT – Siasatan awal polis mempercayai pemandu terlelap menjadi punca lori dipandunya terjunam ke dalam laut di jeti Lumut Maritim Terminal, Lumut Port, Kampung Acheh, Sitiawan dekat sini awal pagi tadi.
Ketua Polis Daerah Manjung, Asisten Komisioner Nor Omar Sappi berkata, ketika kejadian, kerja-kerja memunggah muatan sedang dilakukan pada lori tersebut di pelabuhan tersebut.
“Pemandu dipercayai terlelap hingga menyebabkan lori itu bergerak dan terjunam ke dalam laut,” katanya dalam satu kenyataan hari ini.
Menurutnya, kes itu disiasat di bawah Seksyen 41 (1) Akta Pengangkutan Jalan 1987 dan orang ramai yang mempunyai maklumat kejadian itu boleh menghubungi Pegawai Penyiasat Trafik, Inspektor Lily Suryana Roslaili di talian 013-6559693 untuk membantu siasatan.
Terdahulu, Kosmo! melaporkan mangsa, Aqil Rasydan Razmi, 20, ditemui di dalam kabin tempat duduk pemandu lori tersebut apabila kenderaan itu berjaya dinaikkan kira-kira pukul 9.45 pagi ini, lebih kurang empat jam selepas kejadian itu dipercayai berlaku.
Ketua Balai Bomba dan Penyelamat (BBP) Sitiawan, Mohd. Azizi Zakaria, dilaporkan berkata pihaknya menerima panggilan kecemasan pada pukul 5.30 pagi mengenai kejadian itu.

Jelas beliau, pihaknya menggunakan dua kren untuk menarik lori tersebut ke jeti dan berjaya dilakukan ketika air mulai surut dengan kedalaman antara 10 hingga 11 meter. – KOSMO! ONLINE


Perenang pecah rekod dunia dengan tangan bergari
Oleh KOSMO!

5 April 2023, 6:00 pm
KAHERAH – Seorang perenang di Mesir memecah Guinness Worlds Records dengan berenang lebih 11.3 kilometer (km) dalam keadaan kedua-dua tangannya bergari, lapor agensi berita United Press International (UPI) semalam.
Shehab Allam, 31, mencatat rekod baharu kategori berenang jarak jauh sambil bergari apabila dia menamatkan cabaran itu pada jarak 11.65 km di perairan terbuka Teluk Arab dalam masa kira-kira enam jam.
“Semasa latihan, saya pernah dipandang dengan perasaan ingin tahu oleh orang ramai apabila tangan digari.
“Untuk mengelak daripada menarik perhatian, saya lebih suka berenang di kawasan lebih tenang, biasanya berhampiran garisan had pantai walaupun masih diperhatikan,” kata Allam.
Menurut Allam, mungkin suatu hari dia boleh memecahkan rekodnya sendiri kerana masih berlatih untuk menyempurnakan jurus yang dipanggil ‘tarikan dua lengan dan pukulan sisi yang diubah-suai’.
“Perasaan muncul sebagai pemecah rekod mewujudkan rasa adiwira dalam diri saya dan ia mendorong saya untuk mengekalkan kedudukan dalam rekod dunia selama mungkin,” katanya. – Agensi


Tidak jemput ke LIMA’23, saya datang bawa teropong – Sanusi
Oleh JAMLIAH ABDULLAH

5 April 2023, 5:26 pm
ALOR SETAR – Menteri Besar, Datuk Seri Muhammad Sanusi Md. Nor menegaskan akan tetap menghadiri Pameran Antarabangsa Maritim dan Aeroangkasa Langkawi 2023 (LIMA’23) sama ada dijemput atau tidak oleh Kerajaan Persekutuan.
Muhammad Sanusi memberitahu, beliau tidak kisah sekiranya perlu menghadiri acara itu sebagai pengunjung biasa apatah lagi semua persediaan termasuk penginapan dan pengangkutan sudah disiapkan lebih awal.
“Kalau tidak jemput pun saya akan bawa teropong pergi duduk di tepi pagar lapangan terbang. Kita tengok kapal laut, kapal terbang sebagai pengunjung, takkan (itu) mereka nak halau, lagipun tepi pagar itu pun ada orang jual laksa.
“Kalau tidak dijemput (Kerajaan Persekutuan) saya akan hadir sebagai pengunjung. Saya akan hadir sebab hotel semua saya sudah tempah awal sebab (LIMA’23) itu besar. Kalau tempah lambat hotel tak ada,” katanya pada sidang akhbar selepas mempengerusikan Mesyuarat Exco di Wisma Darul Aman di sini hari ini.
Muhammad Sanusi pada minggu lalu mendakwa beliau dilarang menyertai sebarang majlis anjuran Kerajaan Persekutuan termasuk menghadiri LIMA’23 yang berlangsung 23 hingga 27 Mei depan.
Timbalan Menteri Pertahanan, Adly Zahari baru-baru ini bagaimanapun, menegaskan Kerajaan Persekutuan tiada sebarang larangan untuk Menteri Besar itu menghadiri acara berkenaan.

Tambah Ahli Dewan Undangan Negeri (ADUN) Jeneri itu, pihaknya tetap beranggapan bahawa terdapat larangan untuk beliau menghadiri program atau acara Kerajaan Persekutuan sebelum ini.
“Cuma kerana takut menjadi kecaman maka mereka buat-buat macam tak ada lah sebab pegawai saya tengok (surat pekeliling) itu.
“Benda itu ada tapi oleh kerana benda itu sulit orang susah nak dapat jadi dia pun kata lah tak ada, tak apalah tak ada pun,” katanya. – KOSMO! ONLINE


Tukar taktik guna lori tangki berdaftar seludup minyak diesel
Oleh DIYANATUL ATIQAH ZAKARYA

5 April 2023, 4:42 pm
MELAKA – Kegiatan penyeludupan minyak diesel bersubsidi di negeri ini semakin rancak dengan terbaharu sindiket dikesan menukar taktik menggunakan lori tangki minyak berdaftar untuk menyeludup 60,400 liter minyak dalam satu serbuan di Krubong, awal pagi tadi.
Dalam serbuan kira-kira pukul 5.30 pagi itu, dua suspek berusia 41 dan 46 tahun turut dicekup ketika sedang tidur di dalam sebuah premis di kawasan perindustrian yang dijadikan stor penyimpanan minyak.
Pengarah Kementerian Perdagangan Dalam Negeri dan Kos Sara Hidup (KPDN) Melaka, Norena Jaafar berkata, hasil intipan Op Tiris oleh Pasukan Gerakan Am (PGA) selama sebulan berjaya mengesan pergerakan sindiket yang menjadi pembekal minyak diesel bagi pasaran gelap perkilangan.
“Sindiket ini turut menggunakan modus operandi lama iaitu lori-lori kecil akan membeli minyak daripada stesen minyak sekitar negeri ini dan menghantar bekalan ke premis ini.
“Dua suspek itu kemudian akan memindahkan minyak dari lori kecil ke dalam sebuah lori tangki yang berdaftar sebelum menjualnya di kawasan kilang pada harga jauh lebih murah berbanding pasaran,” katanya.
Tambahnya, sejumlah 60,400 liter minyak, lori tangki dan alatan pam bernilai sekitar RM300,000 dirampas dalam serbuan tersebut.

Pada bulan lalu, sebanyak 26,000 liter minyak diesel bersubsidi bernilai RM83,000 yang diseleweng sekumpulan lelaki berjaya dirampas semula penguat kuasa dalam satu serbuan di sebuah gudang di Kawasan Perindustrian Bukit Rambai dekat sini.
Mengulas lanjut Norena berkata, ia merupakan kes pertama penyeludupan minyak diesel yang dikesan menggunakan lori tangki berdaftar.
“Lori tangki ini berdaftar, jadi agak sukar sebenarnya bagi pihak berkuasa untuk mengesan penyelewengan dibuat kerana mereka mempunyai dokumen dan kebiasaannya kalau kenderaan berdaftar ini memang kita tidak akan buat pemeriksaan terperinci di mana bekalan minyak diambil, sindiket ini mengaut keuntungan berlipat kali ganda,” jelasnya.
Katanya, kedua-dua suspek termasuk kini ditahan bagi membantu siasatan di bawah Akta Kawalan Bekalan 1961. – KOSMO! ONLINE


Mahkamah: 24 Mei pengurusan kes nusyuz Musa Hassan, isteri
Oleh NUZULSHAM SHAMSUDDIN

5 April 2023, 4:16 pm
KUALA LUMPUR – Mahkamah Rendah Syariah di sini menetapkan 24 Mei ini bagi pengurusan kes permohonan nusyuz bekas Ketua Polis Negara, Tan Sri Musa Hassan terhadap isterinya, Elly Afizahwati Abdul Jalil.
Peguam syarie, Datuk Hazizah Kassim yang mewakili Elly Afizahwati, ketika ditemui berkata, mahkamah menetapkan tarikh itu bagi membolehkan pihaknya melengkapkan dokumen-dokumen yang diperlukan dan penyerahan dokumen terbabit kepada plaintif (Musa).
“Kita juga akan mengemukakan tuntutan balas ke atas pihak belah sana. Kita ikut sahaja perjalanan kes ini nanti. Untuk tarikh akan datang ini, kita akan serahkan dokumen dan melengkapkan apa yang patutnya,” katanya.
Sementara itu, Musa, 72, yang turut hadir memberitahu sejak isu ini dibawa ke mahkamah, beliau tidak lagi berkomunikasi dengan isterinya itu.
“Tiada apa pun setakat ini, tidak bercakap pun. Kita ikut sahajalah prosedur mahkamah,” katanya sebelum meninggalkan pekarangan mahkamah.
Terdahulu Musa memfailkan nusyuz terhadap isterinya atas alasan wanita itu ingkar dan tidak taat.

Dalam pada itu, mengulas mengenai tuntutan cerai, Elly Afizahwati, 42, berkata, dia tidak mengubah keputusannya.
Sebelum ini, Elly Afizahwati memfailkan permohonan cerai di Mahkamah Rendah Syariah Shah Alam pada 30 Mac lalu.
Ibu kepada seorang anak lelaki berusia lapan tahun, yang juga bekas ahli perniagaan, memfailkan permohonan berkenaan kerana shiqaq (perbalahan berpanjangan).
Untuk rekod, pasangan ini berkahwin pada 2 Ogos 2013 lalu dan dikurniakan seorang anak. – KOSMO! ONLINE


Pemuda dikhuatiri lemas terjun Jambatan Kedua P. Pinang
Oleh KOSMO!

5 April 2023, 4:46 pm
GEORGE TOWN – Seorang pemuda dikhuatiri lemas selepas dipercayai bertindak terjun dari Kilometer 17.1 Jambatan Sultan Abdul Halim Mu’adzam Shah atau lebih dikenali sebagai Jambatan Kedua, menghala ke Batu Kawan awal pagi tadi.
Mangsa berusia 33 tahun dan berasal dari Bayan Lepas di sini sebelum itu dikatakan bertindak meninggalkan dokumen diri bersama sebuah motosikal jenis Honda Wave di atas jambatan berkenaan.
Jurucakap Bomba Negeri berkata, pihaknya menerima panggilan berhubung kejadian berlaku pada pukul 2.49 pagi dan tiba ke situ kurang 10 minit kemudian.
Menurutnya, anggota dari Balai Bomba dan Penyelamat Bayan Baru berada di lokasi kejadian bagi menjalankan operasi mencari dan menyelamat mangsa.
“Pihak pengurusan Jambatan Kedua Pulau Pinang memaklumkan terdapat seorang lelaki Melayu telah terjun ke laut dari atas jambatan.
“Tindakan anggota adalah dengan melakukan kerja- kerja mencari dan menyelamat di permukaan air serta dibantu pihak polis, Angkatan Pertahanan Awam (APM) dan agensi berkaitan,” katanya di sini hari ini.

Bagaimanapun, sehingga petang ini, mangsa belum ditemui dan operasi pencarian masih diteruskan.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


30 polis kepung suspek ugut lima tebusan
Oleh KOSMO!

5 April 2023, 5:00 pm
BANGKOK – Seramai 30 anggota polis Thailand menahan seorang lelaki kerana menjadikan lima sekeluarga sebagai tebusan selama 18 jam di sebuah rumah di wilayah Samut Prakarn, Bangkok, lapor laman berita Thaiger semalam.
Setibanya di lokasi kejadian, pegawai dari Pejabat Polis Wilayah Samut Prakarn dan Balai Polis Bang Plee mengepung sebuah rumah di daerah Bang Plee untuk menekan suspek yang bernama Wirut supaya membebaskan tebusannya.
Mangsa tebusan merupakan ahli keluarga bekas ketua komuniti bernama Somchai Auphan. Polis pada awalnya berjaya menyelamatkan empat tebusan termasuk Somchai, ibu mentuanya, anak perempuan berusia 14 tahun dan seorang lagi anak.
Bagaimanapun, Wirut masih menahan isteri Somchai dan mengugutnya dengan pisau.
Suspek kemudian menghubungi seorang rakan wanitanya dan meminta agar membawa air pada pukul 7.30 pagi (waktu tempatan).
Polis bekerjasama dengan wanita itu untuk meletakkan ubat bius di dalam air tersebut sebelum dihantar kepada suspek.

Sebelum Wirut tertidur, dia melemparkan sebutir bom tangan untuk menakutkan polis. Tindakan itu memaksa polis memecah masuk bangunan dan menggunakan pistol perenjat elektrik untuk menyelamatkan tebusan yang tertinggal.
Seorang anggota polis mengalami luka kecil pada buku lali semasa membantu tebusan. Tebusan itu pula mengalami kecederaan ringan akibat terkena pisau.
Somchai memberitahu polis bahawa Wirut merupakan bekas majikannya yang baru meletak jawatan kerana hutang judi. Suspek datang ke rumahnya secara tiba-tiba mengambil pisau dan mengancam ahli keluarganya.
Walaupun ditahan, Wirut enggan mendedahkan motif jenayahnya kepada polis. – Agensi


Bandar Gua Musang dilanda banjir kilat
Oleh AIMUNI TUAN LAH

5 April 2023, 4:17 pm
GUA MUSANG – Hujan lebat selama satu jam setengah mengakibatkan beberapa kawasan di bandar ini dinaiki air dalam kejadian banjir kilat hari ini.
Air mula naik di hadapan Ibu Pejabat Polis Daerah (IPD) Gua Musang di Bandar Baru, persimpangan lampu isyarat berdekatan sebuah restoran makanan segera dan Taman Tropika di sini kira-kira pukul 1.30 tengah hari.
Seorang pengguna jalan raya, Mohd. Nazri Mohamed, 40, berkata, hujan lebat turun secara berterusan selepas waktu zuhur tadi sehingga menyebabkan air hujan di dalam longkang bertakung sebelum melimpah ke atas jalan raya.
“Banyak kenderaan yang melalui kawasan tersebut terkandas disebabkan air hujan yang melimpah dan ada juga penunggang motosikal yang cuba meredah air dilihat terkandas di hadapan IPD Gua Musang,” katanya.
Sementara itu, Sekretariat Jawatankuasa Pengurusan Bencana Daerah Gua Musang, Mohd. Yussalmi Mohd. Yusoff berkata, hujan masih berlaku di bandar Gua Musang sehingga pukul 3 petang dan kini dalam usaha menyelamatkan mangsa terkandas di kawasan sekitar. – KOSMO! ONLINE


Ribut petir di 7 negeri petang ini
Oleh KOSMO!

5 April 2023, 4:16 pm
PETALING JAYA – Jabatan Meteorologi (MetMalaysia) mengeluarkan amaran ribut petir di beberapa kawasan melibatkan tujuh negeri petang ini.
Menurut MetMalaysia, antara negeri yang terlibat adalah Kedah, Pulau Pinang, Perak, Kelantan, Terengganu, Pahang dan Sarawak.
“Di Kedah, ia melibatkan daerah Kuala Muda, Sik, Baling, Kulim dan Bandar Baharu, manakala di Pulau Pinang membabitkan kawasan Seberang Perai Utara, Seberang Perai Tengah serta Seberang Perai Selatan.
“Bagi negeri Perak, ia melibatkan daerah Kerian, Larut, Matang, Selama, Hulu Perak, Kuala Kangsar, Manjung, Kinta, Perak Tengah dan Kampar, manakala di Kelantan ia membabitkan kawasan sekitar Jeli, Tanah Merah, Machang, Kuala Krai serta Gua Musang,”ujarnya.
Ujar MetMalaysia, amaran sama turut dikeluarkan bagi negeri Terengganu melibatkan daerah Besut, Hulu Terengganu, Dungun dan Kemaman.
“Di Pahang pula, ia membabitkan kawasan Tanah Tinggi Cameron, Lipis, Raub, Jerantut dan Kuantan serta di Sarawak melibatkan daerah Limbang.

“Amaran ribut petir yang membawa hujan lebat dan angin kencang ini dijangka berterusan sehingga pukul 7 petang,”katanya.-KOSMO! ONLINE


Pemandu lori maut langgar kenderaan ‘misteri’
Oleh AZMI NORDIN

5 April 2023, 4:26 pm
GOMBAK – Seorang lelaki berusia 43 tahun disahkan meninggal dunia selepas parah pada bahagian kepala dan badan selepas lori dipandunya terlibat dalam kemalangan di kilometer 32.6 Lebuh Raya Karak, menghala Gombak, di sini, pagi tadi.
Pemangku Ketua Polis Daerah Gombak, Superintendan Noor Ariffin Mohamad Nasir berkata, kemalangan pada pukul 1 pagi itu berlaku melibatkan lori jenis Isuzu dan sebuah kenderaan yang tidak pasti jenisnya.
Katanya, hasil siasatan kemalangan tersebut dipercayai berlaku semasa lori yang dipandu oleh lelaki tempatan itu dari arah Genting hendak meneruskan perjalanan menghala ke arah Gombak.
“Setibanya di lokasi kejadian, pemandu lori itu dipercayai hilang kawalan sebelum melanggar belakang kenderaan tidak pasti jenisnya di lorong paling kiri.
“Namun, kenderaan yang dilanggar itu tidak kelihatan di lokaksi kejadian,” katanya dalam kenyataan hari ini.
Noor Ariffin memberitahu, akibat kemalangan tersebut, pemandu lori itu mengalami kecederaan parah lalu meninggal dunia di lokasi kejadiam.

“Mayat mangsa dihantar ke hospital Selayang bagi tujuan bedah siasat dan kes disiasat mengikut Seksyen 41 (1) Akta Pengangkutan Jalan 1987.
“Orang ramai yang mempunyai maklumat boleh menghubungi Pegawai Penyiasat Trafik, Inspektor Mohd Shaifuddin Mohd Nor di talian 0176645812 atau 03-61262222,” ujarnya. – KOSMO! ONLINE.


Abdulrorsa dipuji polis pulangkan wang RM9,697 bukan miliknya
Oleh KOSMO!

5 April 2023, 4:30 pm
BANGKOK – Seorang lelaki Thailand dipuji kerana kejujurannya selepas dia memulangkan wang 75,500 baht (RM9,697) yang ditemui di mesin teller automatik (ATM) sebuah stesen minyak di Bangkok kepada pemilik asalnya, lapor portal berita Thaiger semalam.
Balai Polis Lampakchee mengumumkan di laman Facebook rasminya bahawa Abdulrorsa Alqasim yang merupakan pemuda Thailand berusia 22 tahun itu adalah warganegara contoh dan inspirasi kepada komuniti Lampakchee.
Pada Ahad lalu, kira-kira pukul 6 petang (waktu tempatan), Abdulrorsa memberitahu polis bahawa dia telah pergi ke stesen minyak di Jalan Chueam Samphan, daerah Nong Chok, Bangkok untuk mengeluarkan wang daripada ATM Siam Commersial Bank.
Apabila hendak memulakan urus niaganya, dia perasan ada wang tertinggal di dalam dispenser wang tunai.
Dia kemudian mengeluarkannya wang tersebut dan dan membawanya ke Balai Polis Lampakchee untuk mencari pemiliknya selepas berurusan dengan ATM tersebut.
Pegawai polis yang menyiasat kes itu dan mendapati pemilik wang tersebut adalah seorang lelaki Thailand, Kriangsak Kliangtrakoon.

Pegawai itu kemudian menghubungi Kriangsak yang segera bergegas ke balai polis untuk mendapatkan wang tersebut.
Kriangsak mendedahkan bahawa dia pergi ke stesen minyak itu untuk mendepositkan wangnya dan menyangka transaksinya berjaya serta terus meninggalkan ATM tanpa mengambil wangnya.
Dia melahirkan rasa terima kasih kepada Abdulrorsa atas kejujurannya dan kepada Balai Polis Lampakchee atas bantuannya dalam perkara itu.
Pegawai polis dari Balai Polis Lampakchee, Superintendan Nirutchapon Yothamart menyatakan Abdulrorsa wajar diberi penghormatan atas tindakannya itu dan dia diberikan sijil bagi memuji perbuatannya. – Agensi


Piranha di Aquaria KLCC mati ekoran cara ‘tag’ silap
Oleh AMREE AHMAD

5 April 2023, 5:00 pm
PUTRAJAYA – Misteri kematian banyak ikan piranha di Aquaria KLCC akibat kesilapan cara ‘tag’ atau penandaan akhirnya berjaya diatasi oleh Institut Penyelidikan Perikanan (FRI).
Menurut sumber Jabatan Perikanan Malaysia (DOF), sebelum ini spesies ikan air tawar berbahaya tersebut maut ketika ditanda kru akuarium itu sendiri.
“Susulan berlaku banyak kes kematian piranha setelah ditanda petugas syarikat Aquawalk Sdn. Bhd. di situ, pihak FRI diminta untuk membantu menjalankan ujian.
“FRI kemudian menerima permohonan daripada Pejabat DOF Wilayah Persekutuan Kuala Lumpur dan Putrajaya bagi memberikan perkhidmatan nasihat penandaan ikan ganas itu,” katanya.
Tambahnya lagi, aktiviti berkenaan bertujuan untuk proses pembaharuan Sijil Kebenaran Premis 3M Ikan Larangan oleh syarikat itu kerana piranha adalah spesies ikan pendatang asing.
Mengulas lanjut, sumber itu berkata, Pengarah Kanan FRI, Dr. Azhar Hamzah telah dipanggil untuk berkongsi kemahiran dan kepakarannya dalam aspek penandaan ikan liar berkenaan.

“Aktiviti ini telah berjaya dijalankan dengan lancar di Aquawalk KLCC menerusi kaedah penggunaan penandaan yang terkini ‘Passive Integrated Transponder’,” tambahnya. – KOSMO! ONLINE


Dukun ganda wang bunuh 12 pelanggan
Oleh KOSMO!

5 April 2023, 4:43 pm
JAKARTA – Seorang dukun ganda wang dikenali dengan sebagai TH alias Mbah Slamet Tohari membunuh seorang pelanggannya dengan menggunakan racun di Jawa Tengah, lapor portal berita Serambinews semalam.
Penemuan mayat pelanggannya yang dikenali sebagai PO di hutan Desa Balun membongkar pembunuhan beramai-ramai yang dilakukan oleh dukun tersebut.
Terdapat 12 mayat sudah ditemukan, manakala Ketua Polis Banjarnegara, Hendri Yulianto menyatakan bahawa Mbah Selamat membunuh pelanggannya seorang diri.
Ketika pelaku membunuh PO, racun yang digunakan dicampur ubat penenang dan dimasukkan ke dalam air minuman, manakala PO dipecayai meninggal dunia kira-kira lima minit selepas minum racun tersebut.
Ketua Polis Polda Jateng, Sumy Hastry Purwanti menyatakan, 9 daripada 12 jasad pembunuhan itu telah diperiksa oleh pasukan forensik bahagian kedoktoran dan kesihatan Polis Jawa Tengah.
Enam daripada sembilan mangsa pembunuhan itu adalah lelaki dan tiga perempuan serta meninggal dunia sekitar 6 bulan hingga 24 bulan yang lalu.

Mbah Slamet ditangkap polis pada Sabtu lalu bersama seorang lelaki dipercayai rakan sejenayahnya di rumahnya.
Dia ditangkap selepas keluarga seorang pelanggannya menghubungi polis atas permintaan mangsa jika dia tidak pulang ke rumah pada 26 Mac lalu selepas menemui dukun berkenaan. – Agensi


Penjawat awam Kedah dapat duit raya RM1,000
Oleh JAMLIAH ABDULLAH

5 April 2023, 4:12 pm
ALOR SETAR – Seramai 5,100 penjawat awam negeri ini akan menerima Bantuan Khas Aidilfitri sebanyak RM1,000 seorang dan bayaran bakal dikreditkan pada 18 April ini.
Menteri Besar, Datuk Seri Muhammad Sanusi Md. Nor yang mengumumkan berita gembira itu berkata, keputusan tersebut dibuat pada Mesyuarat Mingguan Exco, hari ini.
“Kita meluluskan Bantuan Khas Aidilfitri kepada kakitangan perkhidmatan awam negeri sebanyak RM1,000 seorang yang melibatkan peruntukan RM5.1 juta.
“Selamat berhari raya kepada semua dengan sedikit ingatan daripada kerajaan negeri kepada penjawat awam negeri,” katanya pada sidang akhbar selepas Mesyuarat Mingguan Exco di Wisma Darul Aman di sini hari ini. – KOSMO! ONLINE


Kerjasama Bank Islam, Bumitra sedia penyelesaian kewangan untuk bakal jemaah haji
Oleh KOSMO!

5 April 2023, 3:56 pm
PETALING JAYA – Bank Islam Malaysia Berhad (Bank Islam) telah memeterai memorandum persefahaman (MoU) dengan Persatuan Syarikat Pengendalian Pelancongan Bumiputera Malaysia (Bumitra).
Pemeteraian kerjasama itu adalah untuk menyediakan penyelesaian kewangan bagi bakal jemaah yang ingin mengambil pakej haji melalui 22 syarikat Pengelola Jemaah Haji (PJH) lantikan Lembaga Tabung Haji (TH) yang juga merupakan ahli Bumitra.
Ketua Pegawai Eksekutif Kumpulan Bank Islam, Mohd. Muazzam Mohamed berkata, MoU itu bertujuan  mendidik pelanggan Bumitra mengenai penyelesaian kewangan yang disediakan oleh Bank Islam, terutamanya untuk haji dan umrah.

Ia turut merangkumi usaha untuk membantu penyebaran maklumat mengenai kemudahan dan perkhidmatan yang ditawarkan.
“Antara perkhidmatan yang ditawarkan adalah Kad Debit-i Bank Islam Visa Tabung Haji. Kad debit ini dilengkapi dengan pelbagai keistimewaan dan ganjaran eksklusif untuk pemegang kad.
“Selain menawarkan rangkaian pembayaran dan akses tunai yang meluas di seluruh dunia, kad ini juga memudahkan urusan transaksi kewangan bagi jemaah haji ketika berada di Arab Saudi, ini termasuk tiada caj akan dikenakan bagi pengeluaran tunai pada musim haji,” katanya dalam kenyataan yang dikeluarkan di sini.

Pada majlis tersebut, Bank Islam turut melancarkan kempen, Once in a Lifetime, khas kepada bakal haji atau waris terdekat yang ingin membantu ibu bapa untuk menunaikan haji dengan memohon pembiayaan peribadi ini dengan jumlah minimum sebanyak RM50,000.
Kempen yang berlangsung dari 24 Mac sehingga 31 Mei 2023 ini menawarkan peluang memenangi hadiah pakej umrah.
Penyediaan pakej pembiayaan peribadi ini memberi peluang kepada bakal haji yang berkemampuan dan berupaya untuk membayar balik pembiayaan secara berstruktur mengikut kemampuan kewangan masing-masing. -KOSMO! ONLINE


Agong, Raja Permaisuri melawat Melaka dua hari
Oleh MUHAMMAD NAJIEB AHMAD FUAD

5 April 2023, 3:57 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah mencemar duli mengadakan lawatan ke Melaka selama dua hari.
Keberangkatan tiba kedua Seri Paduka Baginda di Lapangan Terbang Antarabangsa Melaka (LTAM) disambut Yang Dipertua Negeri Melaka, Tun Mohd. Ali Mohd. Rustam dan isteri, Toh Puan Asmah Abd. Rahman.
Turut hadir ketika ketibaan itu, Ketua Menteri Melaka Datuk Seri Ab. Rauf Yusoh dan isteri Datin Seri Zuriyah Abd Aziz, Setiausaha Kerajaan Negeri Datuk Wira Zaidi Johari serta barisan Exco kerajaan negeri Melaka.
Seri Paduka Baginda berdua dijadual berangkat melawat Bazar Ramadan Peringgit, selain turut berkenan menyempurnakan Majlis Pemasyhuran Masjid Ar-Razak, Bachang, seterusnya berbuka puasa bersama rakyat. – KOSMO! ONLINE


Mahkamah: Guan Eng dapat laporan forensik perbualan WhatsApp
Oleh NORLIZAH ABAS

5 April 2023, 3:48 pm
KUALA LUMPUR – Pengerusi DAP, Lim Guan Eng berjaya mendapatkan laporan forensik perbualan WhatsApp di antara dua ahli perniagaan berhubung isu wang RM2 juta yang ditimbulkan dalam perbicaraan kes rasuah terowong dasar laut, di Mahkamah Sesyen di sini.
Hakim Azura Alwi ketika memutuskan demikian mengarahkan pihak pendakwaaan menyerahkan laporan forensik itu kepada pihak pembelaan dalam tempoh dua minggu dan menetapkan kes disebut pada 10 Mei ini.
Laporan forensik itu mengandungi perbualan WhatsApp di antara Datuk Zarul Ahmad Mohd. Zulkifli dan G. Gnanaraja yang didedahkan melalui keterangan pegawai penyiasat forensik Suruhanjaya Pencegahan Rasuah Malaysia (SPRM), Penolong Penguasa Wan Mohd. Firdaus Wan Yusof.
Ketika membacakan keputusan itu, Azura berpuas hati wujud dua versi keterangan berbeza di Mahkamah Shah Alam dan di ibu negara berkenaan tujuan penyerahan wang RM2 juta dan kepada siapa ia diserahkan melibatkan baucar pembayaran dan cek.
Menurut Azura, nota prosiding dan pernyataan bertulis saksi-saksi dalam kes di Shah Alam yang dikemukakan sebagai eksibit dalam kes di sini menunjukkan wang RM2 juta dikeluarkan melalui baucar pembayaran dan cek Public Bank dan dikatakan diserahkan kepada Gnanaraja.
Ujar hakim itu, dalam kes di ibu negara, keterangan juga menunjukkan baucar pembayaran dan cek yang sama dikemukakan dan telah ditandakan sebagai eksibit P140 dan P141 namun wang RM2 juta itu dikatakan diserahkan kepada Guan Eng.

Azura menjelaskan, keterangan juga menunjukkan terdapat perbincangan berkenaan wang tersebut melalui perbualan WhatsApp antara Zarul Ahmad dan Ganarajah manakala laporan analisis digital forensik kemudian disediakan oleh pihak SPRM.
Ujarnya, dalam kes Guan Eng di ibu negara, laporan analisis digital forensik telah dikemukakan namun laporan itu tidak dikemukakan di Shah Alam.
“Terdapat dua versi keterangan berbeza di dua mahkamah mengenai tujuan penyerahan dan kepada siapa diserahkan wang RM2 juta yang melibatkan baucar pembayaran dan cek.
“Mahkamah berpuas hati fakta yang menyeluruh haruslah dibentangkan dan dikemukakan agar kebenaran dapat diketahui,” ujarnya.
Ujar Azura lagi, pemohon perlu mendapat laporan analisis digital forensik dan laporan pengadu dalam kes di Shah Alam bagi menyediakan pembelaan yang adil.
Beliau selanjutnya menyatakan, mahkamah akur dan mengambil maklum tentang hak asasi pemohon sebagaimana diperuntukkan di bawah Perkara 5 dan Perkara 8 Perlembagaan Persekutuan.
Hakim itu bersetuju bahawa prinsip kesamarataan dalam perbicaraan yang adil dapat dicapai dengan membenarkan permohonan yang dikemukakan mengikut Seksyen 51 Kanun Prosedur Jenayah.
Dalam keputusannya, Azura membenarkan permohonan bekas Ketua Menteri Pulau Pinang itu selepas meneliti notis permohonan, afidavit dan hujahan bertulis dan hujahan lisan serta otoriti-otoriti yang telah dikemukakan.
Azura berpuas hati, pemohon perlu melepasi tahap ujian yang menjadi asas kepada prinsip undang-undang mantap yang telah diputuskan oleh Mahkamah Agung pada 1985. – KOSMO! ONLINE


Usaha sama Sunway Property, Alliance Bank
Oleh KOSMO!

5 April 2023, 4:06 pm
PETALING JAYA – Sunway Property telah memeterai memorandum persefahaman dengan Alliance Bank untuk membolehkan para pembeli hartanah mendapatkan pembiayaan gadai janji bagi projek hartanah berkonsepkan hijau yang dibangunkan kumpulan pemaju utama itu.
Melalui kerjasama tersebut, pembeli rumah juga menikmati kadar faedah yang rendah dan  memperoleh kelulusan pantas untuk mendapatkan pembiayaan akhir.
Sunway Property adalah pemaju pertama yang bekerjasama dengan Alliance Bank untuk tujuan ke arah kelestarian.
Pengarah Urusan Sunway Property, Sarena Cheah berkata, sebagai pemaju komuniti utama, dalam usaha kami mempromosikan gaya hidup sihat, mampan dan holistik, kami telah menerima pakai Rekaan Sunway dan Pembangunan Arkitek (SDDA) sebagai  panduan falsafah untuk semua pembangunan produk signatur di seluruh negara.
“Pembeli hartanah siri Sunway Property Signatur akan memberi akses kepada pilihan pembiayaan lestari apabila mereka membeli projek hartanah berkonsepkan hijau  di seluruh Lembah Klang, Johor, Pulau Pinang dan Ipoh,” katanya dalam kenyataan yang dikeluarkan di sini semalam. -KOSMO!ONLINE


Polis minta bantuan Interpol kesan pelancong China dakwa diugut
Oleh AZMI NORDIN

5 April 2023, 3:55 pm
KUALA LUMPUR – Polis akan mendapatkan bantuan daripada Polis Antarabangsa (Interpol) dan kedutaan China bagi mengesan pelancong wanita yang didakwa diperas ugut anggota penguat kuasa bagi membantu siasatan.
Pemangku Ketua Polis Kuala Lumpur, Datuk Yahaya Othman berkata, setakat ini pihaknya sudah mendapatkan keterangan anggota yang terlibat namun belum dapat merakam kenyataan daripada wanita tersebut.
“Kita sudah kenal pasti wanita itu namun hasil semakan status keberadaan wanita tersebut di negara ini masih belum dapat maklum balas daripada pihak Imigresen.
“Dalam pada itu, nama yang digunakannya (pelancong China) di aplikasi TikTok juga bukan nama sebenar, jadi kita minta bantuan daripada kedutaan China dan Interpol untuk mendapatkan maklumat itu,” katanya ketika dihubungi Kosmo!.
Sementara itu, Yahaya juga meminta pemandu e-hailing yang membawa pelancong tersebut sewaktu kejadian berlaku untuk tampil bagi membantu siasatan.
“Kami sudah melihat rakaman televisyen litar tertutup (CCTV) di tempat kejadian dan sudah kenal pasti kenderaan yang digunakan oleh pemandu e-hailing yang membawa pelancong itu.

“Oleh itu, pemandu e-hailing serta seorang lagi penumpang (rakan pelancong) yang berada di dalam kenderaan tersebut diminta hadir ke balai polis untuk membantu siasatan,” ujarnya.
Kelmarin, media melaporkan polis membuka kertas siasatan berkaitan video tular berdurasi satu minit 48 saat yang memaparkan seorang individu mendakwa telah diperas ugut oleh anggota polis kerana tidak membawa dokumen pengenalan diri.
Video itu memaparkan seorang anggota polis memakai uniform sedang menjalankan pemeriksaan ke atas seorang individu dengan berlatar belakang papan tanda Memorial Tunku Abdul Rahman di Bulatan Dato’ Onn.
Yahaya dilaporkan berkata, kes disiasat mengikut Seksyen 384 Kanun Keseksaan dan Seksyen 233 Akta Komunikasi dan Multimedia 1998. – KOSMO! ONLINE.


Gempa bumi cetek gegar pulau terpencil Filipina
Oleh KOSMO!

5 April 2023, 4:00 pm
MANILA – Gempa bumi kuat berukuran 6.2 pada skala Richter berlaku dekat sebuah pulau terpencil di Filipina semalam, menyebabkan amaran tsunami  dan perintah perpindahan dikeluarkan kepada penduduk tepi pantai, lapor portal berita Wion News.
Gempa bumi melanda sekitar pukul 9 malam (waktu tempatan),  kira-kira 120 kilometer dari Pulau Catanduanes, kata Kajian Geologi Amerika Syarikat (AS).
Pada kebiasaannya, gempa cetek boleh menyebabkan kerosakan lebih besar berbanding gempa bumi lebih dalam.
Setakat ini, tiada laporan mengenai kemusnahan atau kematian.
Agensi seismologi Filipina menyatakan, gempa bumi itu  menyebabkan gangguan paras laut kecil yang membawa kepada amaran gelombang tsunami setinggi kurang 1 meter yang berkemungkinan melanda Pulau Catanduanes dan Samar.
“Gelombang ini mungkin berterusan selama berjam-jam,” kata agensi berkenaan.

Pegawai-pegawai bencana tempatan diarah supaya meminta orang ramai yang tinggal di tepi  laut berpindah ke kawasan lebih tinggi, kata Luis Surtida yang merupakan pegawai bencana wilayah Catanduanes.
Tiada arahan perpindahan dikeluarkan di Pulau Samar, kata pihak berkuasa.
Pulau Catanduanes adalah pulau pertanian yang miskin dan kerap dilanda taufan.
“Ia tidak begitu kuat untuk menjana kerosakan,” kata Prince Obo iaitu seorang pegawai bencana di perbandaran Gigmoto, Catanduanes. – Agensi


Leona terbang dari UK semata-mata demi bazar Ramadan
Oleh KOSMO!

5 April 2023, 4:00 pm
PETALING JAYA – Pensohor media sosial yang juga anak pelakon Azhar Sulaiman, Kasih Iris Leona sanggup pulang dari United Kingdom (UK) semata-mata untuk ke bazar Ramadan.
Menerusi satu perkongsian di media sosial TikTok ayahnya, Azhar Sulaiman, memaklumkan anaknya itu sudah tiba di Malaysia dan mahu ke bazar Ramadan.
“Mek Leona ‘is back at home’ (sudah kembali di rumah). Bengong betul tak boleh lekat kat UK. Susah sangat lekat kat UK, nak puasa dengan kami katanya tak tahan,” katanya di laman TikTok.
Menurut Azhar lagi, anaknya itu teringin ke bazar Ramadan di Taman Tun Dr. Ismail (TTDI) dengan menaiki motosikal.
“Takpa kita naik motosikal bertiga dan kasih duduk tengah,” ujarnya.
Susulan perkongsian itu, pelbagai reaksi dan komen telah ditinggalkan pengguna di laman TikTok Azhar itu.

“Dia ulang alik macam Kuala Lumpur dan Johor sahaja,” tulis Cikka.
“Dia rindu suasana bazar Ramadan tu sebenarnya dan berbuka ramai-ramai, pergi mana-mana takkan sama dengan tempat sendiri, rezeki keluarga dia mampu,” kata [email protected].
Turut meninggalkan komen adalah seorang lagi pengguna dikenali sebagai @HanakoSan ☆ Racun.
“Orang lain tiga tahun sekali baru balik, dia sebulan tiga kali balik,” ujarnya.
Terdahulu, Leona bersama kembar lelakinya, Andika Rees Pahamin telah berhijrah ke UK pada September tahun lalu bagi melanjutkan pelajaran selama tiga tahun. – KOSMO! ONLINE.


Kerajaan negeri perlu percepat proses berkaitan pelaburan China – PM
Oleh MOHD RIDZAUDDIN ROSLAN

5 April 2023, 4:07 pm
PUTRAJAYA – Perdana Menteri, Datuk Seri Anwar Ibrahim merayu empat kerajaan negeri yang terlibat secara langsung dengan pelaburan besar dari China untuk mempercepatkan proses pelaksanaan segera.
Katanya, empat negeri itu ialah dua di Pahang dan Tanjung Malim, Perak melibatkan pelaburan dari syarikat syarikat Zhejiang Geely Holding Group (Geely), manakala Rongsheng Petrochemical Co di Pengerang, Johor dan Terengganu.
Pada masa sama, Anwar berkata, beliau akan mempengerusikan mesyuarat khas untuk memastikan tindakan susulan selepas persetujuan pelaburan syarikat gergasi itu dapat disegerakan dan lebih berkesan.
“Apabila ia melibatkan kerajaan negeri, saya rasa perlu jika keadaan mendesak untuk saya dan rakan-rakan turun berbincang dengan kerajaan negeri terutama kerajaan negeri yang menerima sumbangan pelaburan besar dari China
“Berita baik ialah salah satu projek itu akan dimulakan lebih awal dalam masa singkat, saya jangka selewat-lewatnya Mei ini, ia memberikan satu dorongan kepada pelaburan, selain daripada perjanjian persefahaman, iaitu pelaksanaan disegerakan,” katanya dalam sidang akhbar selepas mempengerusikan mesyuarat Kabinet di Bangunan Perdana Putra, di sini hari ini.
Menerusi lawatan rasmi Anwar ke China minggu lalu, Malaysia meraih komitmen pelaburan tertinggi dalam sejarah iaitu berjumlah RM170 bilion daripada pelabur China, hasil pemeteraian 19 memorandum persefahaman (MoU) antara syarikat Malaysia dengan China.

Mengulas lanjut, Anwar berkata, kerjasama majlis-majlis perbandaran di negeri-negeri berkenaan juga harus dipastikan proses dipercepatkan supaya ia tidak menjadi masalah kepada syarikat-syarikat tersebut.
“Bagaimanapun, tindakan segera itu tidak boleh kompromi dalam pematuhan segala peraturan dan semua kajian daripada jabatan harus selesai tanpa mengambil masa yang terlalu panjang.
“Ini kerana dalam keadaan sekarang kita perlu memacu pelaburan lebih rancak,” katanya. – KOSMO! ONLINE


Sindiket pengurup wang asing haram tumpas
Oleh MOHD. HUSNI MOHD. NOOR

5 April 2023, 4:00 pm
PUTRAJAYA – Satu sindiket pengurup mata wang asing haram didalangi warga asing berjaya ditumpaskan susulan serbuan ke atas 10 premis di sekitar Kuala Lumpur dan Selangor pada Ahad serta Isnin lalu.
Ketua Pengarah Imigresen, Datuk Ruslin Jusoh berkata, seramai 29 orang warga asing turut ditahan dalam operasi itu membabitkan warga Bangladesh, India dan Indonesia.
“Mereka ditahan termasuk 11 lelaki Bangladesh, lima lelaki warga India, lapan lelaki Indonesia serta dua perempuan warga Indonesia berumur antara 26 hingga 40 tahun.
“Serbuan dilakukan hasil kerjasama Bank Negara Malaysia (BNM) itu mengesan aktiviti pengurup wang tanpa lesen yang dikendalikan oleh warga asing,” katanya menerusi kenyataan akhbar hari ini.
Katanya, mereka yang ditahan dipercayai berperanan sebagai orang tengah dan menguruskan kiriman wang ke luar negara.
Ruslin berkata, pihaknya turut menahan dalang utama sindiket masing-masing seorang lelaki warga India, Bangladesh dan Indonesia berusia 30 hingga 45 tahun.

“Siasatan awal mendapati, sindiket beroperasi disebalik perniagaan restoran, kedai runcit, kedai kosmetik dan kiosk menjual peralatan elektronik bagi menutup jejak sebenar aktiviti pengurup wang tanpa lesen.
“Kami turut merampas wang tunai berjumlah RM300,527 yang disyaki hasil aktiviti pengurup wang, telefon bimbit, buku dan dokumen rekod kiriman wang ke luar negara seperti Bangladesh dan Indonesia.
“Berdasarkan jumlah wang tunai yang dirampas sindiket ini dianggarkan mampu menguruskan kiriman wang keluar negara mencecah RM108 juta setahun,” jelasnya. – KOSMO! ONLINE


Lelaki, remaja ditahan lakukan seks dalam kereta
Oleh KHAIRUL MOHD. ALI

6 April 2023, 9:01 pm
JOHOR BAHRU – Pasangan yang tular di media sosial kerana melakukan perbuatan jelik di dalam sebuah kenderaan, baru-baru ini telah ditahan polis hari ini.
Ketua Polis Daerah Seri Alam, Superintendan Mohd. Sohaimi Ishak berkata, rakaman kejadian itu berlaku pada pukul 3.03 petang, 29 Mac lalu.
Menurut beliau, penahanan dibuat melibatkan seorang lelaki berusia 22 tahun dan seorang perempuan berusia 17 tahun.
“Polis mengesan video tular berkenaan sebelum mendapati lokasi kejadian adalah di kawasan letak kenderaan di Taman Kota Masai, Pasir Gudang, di sini.
“Bertindak atas maklumat, kedua-dua suspek telah ditahan secara berasingan, masing-masing di Taman Johor Jaya dan Taman Kota Masai antara pukul 4.15 petang hingga 5.15 petang, hari ini,” katanya dalam satu kenyataan, di sini hari ini.
Tambah Mohd. Sohaimi, semakan dibuat mendapati kedua-dua warganegara tempatan itu tidak mempunyai sebarang rekod kesalahan lampau.

“Dalam operasi tersebut, polis turut merampas sebuah kenderaan jenis Perodua Axia berwarna merah dan sehelai t-shirt berwarna merah dan putih.
“Kes disiasat mengikut Seksyen 377D Kanun Keseksaan yang memperuntuk hukuman penjara selama tempoh dua tahun,” jelasnya.
Mohd. Sohaimi turut mengingatkan orang awam agar tidak melakukan perbuatan yang melanggar norma kehidupan dan insan negara ini.
Terdahulu, tular satu rakaman berdurasi 23 saat yang merakamkan perbualan jelik kedua-dua individu tersebut di dalam sebuah kenderaan.-KOSMO! ONLINE.


Anwar ziarah Raja Perlis di Hospital Putrajaya
Oleh KOSMO!

6 April 2023, 8:50 pm
PETALING JAYA – Perdana Menteri Datuk Seri Anwar Ibrahim mengambil kesempatan menziarahi Raja Perlis Tuanku Syed Sirajuddin Putra Jamalullail di Hospital Putrajaya, hari ini.
Difahamkan, Tuanku Syed Sirajuddin baru sahaja menjalani pembedahan membaik pulih kaki dan buku lali sebelah kanan pada 1 April lalu.
“Saya mendoakan Tuanku Raja Perlis dikurniakan aafiyah, inshaAllah,” ucap Anwar dalam hantaran di Facebooknya sebentar tadi.
Turut hadir, isteri Anwar, Datuk Seri Dr. Wan Azizah Wan Ismail dan Ketua Pengarah Kesihatan, Tan Sri Dr Noor Hisham Abdullah.
Terdahulu, Istana Arau dalam kenyataan memaklumkan Tuanku Syed Sirajuddin berada dalam keadaan stabil dan pembedahan selesai tanpa sebarang masalah. – KOSMO! ONLINE.


Penduduk belasah ‘pocong’ tepi jalan
Oleh KOSMO!

6 April 2023, 9:30 pm
JAKARTA – Sebuah klip video tular di media sosial Indonesia memaparkan senario beberapa penduduk kampung menendang ‘hantu pocong’ yang berdiri di tepi jalan di Demak, Jawa Tengah, lapor laman berita Kompas.
Menerusi video yang dimuat naik dalam akaun Instagram @andreli_48, seorang remaja kelihatan berpura-pura menjadi hantu pocong dengan berdiri di tepi jalan untuk menakutkan orang ramai.
Beberapa lelaki kemudian menghampiri remaja itu dan memukulnya sehingga terjatuh. Dia kemudian diangkut ke trak pikap untuk dibawa ke balai polis.
Ketua Polis Demak, Budi Adhy Buwono mengesahkan penangkapan dua remaja lelaki yang berpura-pura menjadi pocong di kawasannya.
Menurut Budi, motif dua remaja itu berpura-pura menjadi hantu pocong adalah hanya ingin bergurau.
Polis merampas sehelai kostum hantu pocong dan kedua-dua mereka dihantar kepada keluarga masing-masing.

Sebagai jaminan, mereka diminta membuat kenyataan supaya tidak menimbulkan keresahan kepada penduduk pada masa akan datang. – Agensi